Ўзбекистон: Миллий валюта курсини ким белгилайди? – mulkdor.com\nЎзбекистон: Миллий валюта курсини ким белгилайди?\nJune 3 2014, 09:06 БиржаИқтисодКоррупция\nШермамат Абдуллазода узоқ вақт давомидаЎзбекистон Республикаси молия вазирлигида (шу жумладан, Казначействода) раҳбарлик лавозимларида ишлаб келган. 2004 йилда мамлакатдан қочиб кетган, ҳозир оиласи билан АҚШда яшаяпти. Жаноб Абдуллазода“Фарғона” ахборот агентлигига ўзбек сўмининг АҚШ долларига нисбатан курси қандай шаклланиши (аниқроғи учта курс), Ўзбекистон давлат бюджетини тузиш учун қандай маълумотлардан фойдаланишаётгани ҳамда республика молия соҳасида қарор қабул қилиш механизми қанақа эканлиги ҳақида сўзлаб берди. “Мамлакатни тарк этганимга ўн йил бўлганига қарамай, бу соҳада ҳеч нарса ўзгармаганига ишончи комил. Ҳаммаси бунданда ёмон бўлиб қолган”, – дейди Шермамат АБдуллазода.\n– Сўмнинг курси қандай белгиланади? Нега улар учта: расмий, конвертация учун ва “қора бозор” курси?\n– Бу масала чет эллик инвесторлар учун энг дардли бўлиб, энг кўп савол ҳам шу ҳақда берилади. Мен Молия вазирлиги Чет эл инвестициялари бошқармасида ишлаганман, бошқарма бошлиғи вазифасини бажариб, Ўзбекистонга келаётган барча инвестициявий лойиҳаларни таҳлил қилганман. Лойиҳадан фойда бўладими, унга ҳукумат кафолатини берса бўладими, шу ҳақда хулоса бериб келардим.\nБарча ривожланган давлатларда эркин конвертация қилинадиган валютанинг курси талаб ва эҳтиёжларга қараб биржада шаклланади. Афсуски, ўзбек сўми ҳеч қачон эркин конвертация қилинадиган валюта бўлмаган ва яқин йигирма йил давомида ҳам бўлмайди. Ўзбекистонда барча молиявий харажатларни, шу жумладан, конветацияни назорат қилувчи Молия вазирлигида валюта курсини “осмондан олиб” ўйлаб чиқарадилар, ваҳоланки бу Ўзбекистон Марказий банкининг тўғридан-тўғри вазифаси саналади.\n– “Ўйлаб чиқарадилар” деганингиз нимаси?\n– Ўзбекистон ҳалқаро ҳамжамиятларга тақдим этадиган ҳисоботларида ўзини халқаро стандартларнинг барча талабларига жавоб бераётганини кўрсатмоқчи бўлади, чунки агар Халқаро Валюта фонди ёки бутунжаҳон банки Ўзбекистон бу талабларга жавоб бермайди, деган хулосага келса, унда ҳеч қайси инвестициявий банк займ бермай қўяди, Ўзбекистон иқтисодиётига сармоя киритмайди. Тошкент барқарор иқтисодиёт кўрсаткичларини намойиш этишга мажбур. Шунинг учун барча расмий ҳисоботлар “ҳа, биз барқарормиз”, дея гувоҳлик берадилар. Курсни 1-2 сўмга алмаштириш мумкин, аммо у ўтган йили ХВФ ёки БЖБ текширган даврга нисбатан сезиларли даражада ўзгаргани йўқ.\nМазкур ҳисоботларнинг турган-битгани ёлғон. Ўзбекистон ҳеч қачон халқаро стандартларга жавоб бермаган, бунақаси бўлмаган ва яқин йиллар ичида бўлмайди ҳам.\nШермамат Абдуллазода ва “Бирдамлик” Халқ Демократик Ҳаракати етакчиси Баҳодир Чориев АҚШ, 2014 йил апрель.\n– Сиз валюта курсини ўз билганларича ўйлаб чиқарадилар, демоқчимисиз?\n-Ҳа. Сиз бошқа мамлакатларда, биржаларда валюта курсининг қандай кўтарилиб-тушишини кўриб турибсиз. Тошкентдагилар ҳам ўзлари учун шунақа қалбаки шкала, сохта графикларни чизиб юрадилар: бироз юқорироқ ёки бироз пастроқ… Молия вазирлигида (эртанги кунги валюта курси кўрсатилган – таҳр.) ҳужжат тайёрланади, вазирлар маҳкамасига, иқтисодий блок учун масъул бош вазир ўринбосирига берилади. У ерда ҳужжатни ўрганиб президент аппаратига оширадилар. У ёғига курсни жаноб Каримовнинг ўзи кўриб чиқади.\n– Ҳар сафар шахсан ўзи кўриб чиқдими?\n-Ҳамма нарсани Каримовнинг ўзи шахсан назорат қилиб боради ва барчасига ўзи кўрсатма беради. Баъзида Каримовга баъзи маълумотларни етказмай қоладилар, дейишади. Аммо бу гап ёлғон. Агар унга бирор зарур маълумотни етказмай кўришсин, ўша ондаёқ турма, ертўла ва ҳоказо. Бу даҳшат ва бундан ҳамма қўрқади. Агар маълумот унга етиб бориши керак бўлса, у албатта етиб боради. Аммо қандайдир сабабларга кўра, унга етиб бориши керак бўлмаса, демак бормайди. Аммо сўмнинг курси албатта етиб боради.\nКейин бўлса ҳаммаси ўша схема бўйича ортга қайтади: Каримов – аппарат – Вазирлар маҳкамаси – Молия вазирлиги – Марказий банк.\nҚоидага кўра, биржа Марказий банкга бўйсунмаслиги керак. Аслида шундай бўлиши керак, аммо Ўзбекистонда эмас. Кечқурун (ёки кечаси) “янги курс” ҳақида кўрсатма оладилар ва эрталаб ҳудди валюта савдосида шунақа вазият юзага келганга ўхшатиб эълон қиладилар.\n– Нега энди тунда? Курс каллага келган ҳаёллар маҳсули экан, нега буни иш куни давомида бажариб бўлмайди?\n– Мен Молия вазирлигида ишлган кезимда, коммунистик иш олиб бориш услублари сақланиб қолган эди. Ахир Каримов Ўзбекистон Коммунистик париянинг биринчи котиб бўлган, СССР тарқаб кетганидан кейин эса ҳаммаси бадтар бўлиб кетди, чунки Ўзбекистон эмас, балки Каримов уни назорат қиладиган раҳбарлардан мустақил бўлиб қолди, уни тергайдиган одам қолмади…\nБутун бюрократик система эски совет услубида ишлашни давом этди. Молия вазирлигида сўм курсини валюта-иқтисодий бошқармаси тайёрлайди. Ҳамма ишлар “мутлақо маҳфий” гриф остида олиб борилади. Ҳужжат молия вазирининг қўлига текканида у ўзини хўжайинлигини намойиш этади, ҳужжатдаги камчиликларни кўрсатиб, қандайдир талаблар қўяди. Ҳужжатни қайта ишлайдилар. Кейин вазир розилик билдирган рақамлар учун юқоридан дакки эшитмаймиз, дея ўй билан юқорига оширилади. Ва шундай кетаверади. Вақт ўтаверади. Баъзида тунгги ўн бир-ўн иккигача ишда қолиб кетамиз. Ҳеч ким ортиқча ишлагани учун қўшимча ҳақ олмайди, шикоят қилиш мумкин эмас.\n– Ҳар куни шунақами?\n– Деярли ҳар куни. Баъзилар гарчи зарур бўлмаса ҳам шанба ва якшанба кунлари ишга чиқар эдилар. Қайсидир фурсатда мен якшанба кунлари ишга бормай қўйдим. Бошқалар эса ўзларини кўрсатиш учун келардилар. Бошлиқнинг кўзига яхши кўриниш учун. Мен буни ёмон кўрардим.\n– “Бозор курси” қаердан олинади?\n– Уни ҳам шунақа (сунъий равишда) ўрнатадилар. Аммо бу курс валютани бозор шароитида сотиб олмоқчи бўлганлар учун, дея огоҳлантирадилар.\nЭркин конвертация бўлиш учун мамлакатда етарли миқдорда валюта захиралари бўлиши керак. Ўзбекистонда доим валюта лимит ва (инвестор конвертация қилиши мумкин бўлган суммани чекловчи-таҳр.) квота бўлиб келгани учун ҳеч қачон эркин конвертация бўлмаган. Мен ҳикоя қилаётган даврда молия вазирлиги ҳар ойда валютани конвертация этишга рухсат берилган ташкилотлар ва корхоналарнинг ҳамда уларга расман конвертация қилишга рухсат берилган валюта миқдори кўрсатилган рўйхатни тузиб тасдиқлаб келган. Гап чет эллик инвесторлар ёки банклар олдида қарзларини валютада қайтариб бериш мажбуриятига эга компаниялар ҳақида кетмоқда.\nУшбу рўйхатга кирган компаниялар сўмларини расмий курс бўйича конвертация қилиш ҳуқуқига эга бўлишган.\nМисол учун, қандайдир “А” дея номланувчи компания келгуси ойда банкга 2 миллион доллар қайтариш мажбуриятига эга. Мисол учун, унга бир миллион долларга квота бериляпти. Комания нима қилади? Бир миллионни расмий курс бўйича, иккинчи миллионни эса анча қиммат бўлган “бозор” курсида сотиб олади. Компания банкга қарзини тўлаш учун валютани қиммат нархда сотиб олишга мажбур. Бу нимага олиб келади? Лойиҳанинг қимматлашувига. Чунки ҳар қандай инвестициявий лойиҳанинг техник-иқтисодий асосланиши валютанинг “қора бозор” ёки тижорат курсига эмас, балки айнан давлатнинг расмий курсига асосланиб ҳисоб қилинади.\n– Бозор курсини ҳам Каримов тасдиқлайдими?\n-Ишонмаяпсизми? Ҳамммаси унинг қўлидан ўтади.\n-“Қора бозор” курсичи?\n– Йўқ. Бозор курси – бу давлат курси. Қора курс эса ноқонуний бозорда шаклланади, мен буни натурал биржа курси деб атаган бўлардим. Халқаро валюта фонди ва барча бошқа халқаро молиявий институтларнинг барча ҳисоботларида айнан мана шу “қора бозор” курси кўрсатилиши керак.\n– Молия вазирлиги конвертация учун квотани компания эҳтиёжига нисбатан атайлаб камайтириб берадими? Валютани қимматроқ курсда сотиб олишга мажбур қилиш учун қилинадими бу?\n– Ҳаммага бергани етарли валюта йўқ. Баъзи ташкилотларга йилнинг қайсидир даври мобайнида умуман ҳеч қандай конвертация берилмайди. Қўшма корхоналар очган инвесторлар Молия вазирлигига, Вазирлар маҳкамасига бориб илтимос қилардилар. Бу нимага олиб келди? Пора беришга.\nУшбу рўйхат тузилаётганда Молия вазирлиги мутахассислари қайси ташкилотларга тегиб бўлмаслигини яхши биладилар. Уларга биринчи навбатда, давлатнинг минимал курси бўйича берилади, чунки бу, мисол учун, Каримов қизининг ёки яна аллакимнинг лойиҳаси… Ҳомийлари йўқ лойиҳаларга эса квотани атайлаб камайтиришлари ва шу йўл билан пулларини шиллишлари мумкин.\nБу нарсани эсласам, оғриниб кетаман.\n– Балки ҳозир бошқачадир?\n– Нималар деяпсиз, ҳозир ҳаммаси олдингидан бадтар ёмон бўлиб кетган.\n– Давлатнинг валюта сиёсати шуми энди?\n– Ҳа. Бу Ўзбекистоннинг қоғозга тушмаган сиёсат қонунидир. Мен тез-тез эътироз билдириб турардим, тилим – душманим, деганларидек…\n– Молиявий вазирлигининг осмондан олиб қўядиган яна қанақа ҳунарлари бор?\n-Бюджет. Харажатлар даромадлардан кўпайиб кетмаслиги керак…\n– Нима демоқчисиз, солиқлар…\n– Ҳа. Молия вазирлиги солиқчиларга рақам беради ва улар шунча пулни тўплаши керак. Мен доим ҳайрон бўлардим: қанақа қилиб? Тўпланган солиқлар суммаси объектив тарзда белгиланиши керак. Мисол учун, ер солиғи инфляцияга боғлиқ. Энди агар ҳисоботларда биз инфляция йўқ, дея кўрсатамизу, лекин унда нега (ер нархи ўзгармаган бўлса ҳам) ер солиғи кўтариляпти?\nҚачонлардир мен солиқ инспекцияси бошлиғининг биринчи ўринбосари бўлиб ишлаганман. Бюджетга пул тушмагани боис мен катта компания ёки ташкилолардан келгуси йил тўловлари ҳисобига бюджетга пул ўтказиб беришни сўрашга мажбур эдим. Бирор жойда шунақа иш қилинганини кўрганмисиз? Ўшанда менинг бошлиқларим шундай қилишга мажбурлашар эди.\nМен яқинда Халқаро Валюта фондининг Ўзбекистон бўйича вакили тайёрлаган ҳисоботни ўқиб чиқиб ҳайрон бўлдим. Бу аёл, ХВФ вакиласи Ўзбекистонда иқтисодиёт барқарор ва ҳатто кўрсаткичлар ўтган йилгига қараганда 10 фоизга яхшироқ деб ёзибди.\n– У ҳам ҳукумат тарфидан тайёрланган ҳисоботларни ўрганиб чиққанку. Аслида иш қандай кечаётганини у қаердан билиши мумкин?\n– Ҳа. Унинг учун бошқа йўл йўқ. Бундан ташқари, Ўзбекистонда шунақа услуб мавжудки, текширувчи келса, уни жуда яхши кутиб оладилар, музейларга олиб борадилар, дустурхон солиб меҳмон қиладилар… Улар текширувчи неча кунга келганини билишадику. Кейин бўлса, унга ҳужжатнинг тайёр лойиҳасини тутқазишади: мана ҳаммасини ёзиб тайёрлаб қўйдик, деб…\nМен ХВФнинг айнан ўша ҳисоботини Ўзбекистон томони тайёрлаган демоқчи эмасман. Бироқ халқаро ташкилотларнинг ваколатхоналарида маҳаллий кадрлар ишлайдилар, улар ўз давлатига қарши бирор нарса ёза оладиларми? Агар номаъқул нарсани ёзишса, эртаси куниёқ СНБнинг қўлига тушадиларку.\nШунинг учун ҳаммаси яхши деб ёзадилар.\n– Мени гангитиб қўйдингиз. Агар солиқ суммаси ва валюта курси осмондан олиб белгиланса, унда иқтисодиётнинг фалокатга йўлиқишига оз қолди, деганини англатадику. Ахир бу узоқ вақт давом этиши мумкин эмаску?\n– Менинг тасаввуримча тизим шунчалик чалкашиб кетганки… Аммо Каримов ҳокимиятни тарк этмагунича, буларнинг бари давом этаверади. Бу барқарор мезон. У ўзининг баъзи ваколатларини бош вазирга ўтказиши мумкин ёки умуман барча ваколатларини бериб қўйиши мумкин, аммо Ўзбекистонда ҳеч нарса ўзгармайди. Барибир ҳамма нарсани ўзи назорат қилади. Ваколатларни тақсимлашлар эса хўжакўрсинга, холос.\n– Нақд пул эса меҳнат муҳожирларидан келяпти…\n– Ҳа. Улар ўз оилаларини қўллайдилар, ўзлари ишлаётган мамлакатларнинг иқтисодиётини қўллайдилар. Ўзбек халқим, олий маълумотли, зиёли, ҳунарманд одамлар оиласини тарк этиб четга элга чиқиб кетишга мажбур бўлаётганига ва у ерларда ҳар қандай ишни бажаришга киришиб кетаётганларига жуда ҳам куюнаман. Мен уларни иш билан таъминлаётган мамлакатлар ва тадбиркорлардан миннатдорман.\nЎзбекистон банкларида доллар 9450 сўмгача ...\nЎзбекистондаги тижорат банклари 20 августдан бошлаб айирбошлаш шахобчалари орқали миллий валютага хорижий валютани сота бошлади. Марказий банкнинг хабар беришича, бу «валюта ...\nБиржаAugust 20 2019, 09:08\nЎзбекистон биржасида долларнинг курси кетма-кет ...\nЎзбекистон валюта биржасидаги доллар ушбу ҳафтанинг сўнгги уч кунида барқарор равишда пасаймоқда. Ўзбекистон Республика валюта биржаси маълумотларига кўра, долларлардаги ...\nБиржаSeptember 29 2019, 10:09\nАҚШ доллари еврога нисбатан сўнгги 11,5 йил ичидаги рекордни янгилади. 6 март куни АҚШда иш жойларига доир статистик маълумотлар эълон қилиниши Марказий банк устама фоиз ...\nБиржаMarch 7 2015, 07:03


Зидан: «Кейинги мавсумда аниқ яхшироқ ўйнаймиз»\nСешанба, 16 Апрел\n«Реал» бош мураббийи Зинедин Зидан Ла Лиганинг 32-туридаги «Леганес»га қарши ўйин (1:1) ҳақида қуйидагича фикр билдирди.\n«Биринчи бўлим менга ёқмади, иккинчи таймни бироз яхшироқ ўтказдик. Чунки мағлубиятдан қутулиб қолдик. Таассуротларим унчалик яхши эмас, шу билан бирга ёмон деб ҳам бўлмайди – боиси биз ҳисобни тенглаштиришнинг уддасидан чиқдик, «Леганес» эса ўз уйида жуда кам гол ўтказади.\nБу мавсумда ҳеч қанақа соврин юта олмаслигимизни биламиз. Олтита ўйин қолди, уларда яхшироқ ўйин кўрсатишимиз керак. Кейинги мавсумда ўйинимиз аниқ яхшиланади. Лекин буни ҳозироқ амалга оширишга уринамиз», – деган Зиданнинг сўзларини келтирди AS.\n«Қироллик клуби» Примера якунига 6 тур қолганда 61 очко билан учинчи ўринда бормоқда. Мадриднинг бошқа бир клуби «Атлетико» билан орадаги фарқ 4 очкога тенг.\n«Қаймоқранглилар» навбатдаги турни якшанба куни ўз майдонларида «Атлетик»га қарши ўтказишади. Шундан сўнг жамоани «Хетафе», «Райо Вальекано», «Вильярреал», «Реал Сосьеадад» ва «Бетис»га қарши баҳслар кутмоқда.\nПогба «Реал»га ўтмайди. Зидан тан олди\n«Реал» Искога нарх белгилади\nВальверде: «Гризманнга катта ишонч билдирамиз ва ундан тезкор натижа кутамиз»\n«Барселона» бразилиялик иқтидор трансферини келишиб олди


28 июн 2022, Тошкент вақти: 15:30\n16 март куни Қуддуснинг шарқий қисмида канисо қайта қурилишидан норози бўлган фаластинликлар билан Исроил полицияси ўртасида тўқнашувлар юз берди.\nИсроил ва фаластинликлар ўртасида зиддият кучайган бир пайтда АҚШ-Исроил ўртасида дипломатик бўҳрон юзага келди.\nАҚШнинг Яқин Шарқ бўйича махсус вакили Жорж Митчел 16 март куни минтақага режалаган сафарини кечиктирди.\nУндан олдин АҚШ Давлат департаменти матбуот вакили Филип Кроули юзага келган кескин вазият хусусида ташвиш билдириб томонларни оғир-босиқ бўлишга чақирди.\n- Биз барча томонни масъулиятли бўлишга ва тинч вазиятни сақлаб қолиш учун бор имкониятни ишга солишга чақирамиз. Биз айрим фаластинлик расмийларнинг воқеани бузуб кўрсатувчи баёнотидан ташвишдамиз. Бизнингча¸ бу вазиятни янада кескинлаштиради. Биз фаластинликларни бундай баёнотлардан тийилишга чақирамиз, деди АҚШ Давлат департаменти расмийси.\nЎтган ҳафта Исроил Қуддус шаҳрининг шарқий қисмида яҳудийлар учун 1 600та янги турар жой бинолари қуриш режасини эълон қилинган кескинликка сабаб бўлди.\nБоиси фаластинликлар шарқий Қуддусни бўлажак Фаластин давлатининг пойтахти деб эълон қилишни режалаган.\nИсроил яҳудийлар учун янги уйлар қуриш режасини АҚШ вице-президенти Жозеф Байденнинг ўтган ҳафта Исроилга қилган сафари чоғида эълон қилди. Бу АҚШ ва Исроил ўртасида дипломатик бўҳронга сабаб бўлди.\nИсроил ҳукуматининг ҳаракатини “ҳақоратли” дея атаган АҚШ расмийлари лойиҳани тўхтатишга чақирди. Фаластин ҳудудига янги уйлар қуриш режаси Жорж Митчел воситачилигида Исроил-Фаластин ўртасида тинчлик музокаралари олиб бориш ҳақидаги келишувга бевосита таҳдид солмоқда.\nИсроил Ташқи ишлар вазири Авигдор Либерман АҚШ талабини “асоссиз” дея атади. Бош вазир Бенямин Нетаняҳу эса¸ лойиҳа эълон қилинган вақт борасида узр сўраса-да¸ қурилиш бекор қилинмаслигини билдирди.\nДушанба куни Исроилнинг АҚШдаги элчиси Майкл Орен янги уйлар қуриш режаси сабабли АҚШ-Исроил муносабатлари сўнгги 35 йил мобайнида энг қуйи нуқтага тушганини айтди.\nКроулига кўра, АҚШ Давлат котиби Ҳиллари Клинтон Исроил Бош вазири Бенямин Нетаняҳудан Фаластин расмийлари билан АҚШ воситачилигидаги музокараларда қатнашишдан воз кечмасликни сўраган.\n- Ҳиллари Клинтон Бош вазирга хавотир билдирганида Исроил ҳукуматининг расмий жавоб беришини сўради. Биз жавоб келишини кутяпмиз, деди АҚШ Давлат департаменти расмийси.\nИсроил Бош вазири Бенямин Нетаняҳу янги уйлар қуриш ҳақидаги лойиҳа эълон қилинган вақт хусусида узр сўраб қурилиш бекор қилинмаслигини айтди.\nИсроил Ташқи ишлар вазири Авигдор Либерман қурилишни тўхтатиш ҳақидаги АҚШнинг талаби “асоссиз” эканини айтди.\nАйни пайтда Қуддуснинг шарқий қисмида канисо қайта қурилишидан норози бўлган фаластинликлар билан Исроил полицияси ўртасида тўқнашувлар юз берди.


“Ёш тадбиркорлар”ни қўллаб-қувватлаш борасида амалга оширилаётган ишлар мавзусида матбуот анжумани анжумани бўлиб ўтди » Зарбдор тумани ҳокимлиги расмий сайти\nЗарбдор тумани ҳокимлиги » Янгиликлар » “Ёш тадбиркорлар”ни қўллаб-қувватлаш борасида амалга оширилаётган ишлар мавзусида матбуот анжумани анжумани бўлиб ўтди\n“Ёш тадбиркорлар”ни қўллаб-қувватлаш борасида амалга оширилаётган ишлар мавзусида матбуот анжумани анжумани бўлиб ўтди\nЖорий йилнинг 30 апрел куни Жиззах вилояти Зарбдор тумани ҳокимлиги кичик мажлислар залида “Ёш тадбиркорлар”ни қўллаб-қувватлаш борасида амалга оширилаётган ишлар мавзусида Ўзбекистон ёшлар агентлиги Зарбдор туман бўлими раҳбари билан матбуот анжумани ўтказилди.\nЎзбекистон Президенти Шавкат Мирзиёев 2020 йил 29 декабрь куни парламентга мурожаат билан чиқиш қилиб, ўз нутқида ёшларни қўллаб-қувватлаш долзарб эканлиги тўғрисида алоҳида тўхталиб ўтди ва 2021 йилни “Ёшларни қўллаб-қувватлаш ва аҳолининг соғлиғини мустаҳкамлаш йили” деб эълон қилишни таклиф қилди. Ушбу таклиф жамоатчилик томонидан қўллаб-қувватланди. Худди шунингдек, Президентимиз Шавкат Мирзиёев Ўзбекистон ёшлари форумида сўзлаган нутқида ҳам ёшларимизни “Ўзбекистоннинг энг катта бойлиги, бебаҳо хазинаси” деб таърифлади.\nАзалдан юртимиз ўзининг болажонлиги, ёшларнинг камолоти барча даврларда устувор бўлиб келгани билан ажралиб туради. Статистик маълумотларга кўра, бугун дунё аҳолисининг 16 фоизини ёшлар ташкил қилмоқда. Юртимизда эса бу кўрсаткич эътироф этса арзигулик – аҳолининг 60 фоиздан ошиқ қатлами келажагимиз давомчилари ҳиссасига тўғри келади. Шу маънода ҳам, Ўзбекистонни ёшлар мамлакати, десак муболаға бўлмайди.\nАнжуманда, OAB вакиллари, блогерлар ҳамда жамоатчи муҳбирлар иштирок этишди.\nИқтисодиётни эркинлаштириш шароитида тадбиркорликни ривожлантириш, унинг қонуний-меъёрий асоларини мустаҳкамлашга қаратилган иқтисодий ислоҳотлар долзарб масалалардан бири ҳисобланади. Кам сармоя талаб қиладиган, тез модернизация қилинадиган ва бозор конюктурасининг ўзгарувчан талабларига яхши мослаша оладиган бизнес юритиш замон талабига айланди десак муболаға бўлмайди. Кичик бизнес бозорни зарур товар ва хизматлар билан тўлдирадиган, иқтисодиётни таркибий негизини белгилаб берадиган энг муҳим сектор ҳисобланади.\nАҳолининг меҳнат орқали даромад топишга бўлган қизиқишини кескин ошириш, айниқса муҳтож оилаларнинг ҳунармандчилик, касаначилик ва бошқа тадбиркорлик фаолиятини, шунингдек, ҳудудларда фойдаланилмаётган биноларда ишлаб чиқариш ва хизматлар кўрсатишни, аҳоли томорқалари ва бўш экин майдонларидан унумли фойдаланган ҳолда қишлоқ хўжалиги маҳсулотлари ишлаб чиқаришни кенгайтириш билан боғлиқ лойиҳаларни имтиёзли шартларда молиялаштиришни тизимли равишда давом эттиришни тақозо этмоқда. Республика ҳудудларида аҳолининг даромад топишга қаратилган муайян меҳнат фаолияти билан шуғулланишига, оилавий тадбиркорлик ривожланишига ҳар томонлама кўмаклашиш ва мазкур йўналишдаги ишларни тизимли ташкил этиш ишлари амалга оширилмоқда.\nЮртимизда ёшларга яратиб берилаётган имкониятлардан тўғри ва кенг фойдаланиш жамиятимиз ривожига улкан ҳисса қўшади, - дейди Ўзбекистон ёшлар агентлиги Зарбдор туман бўлими раҳбари З.Муллажонов.\nБу йилнинг шу давригача 187 нафар ёш тадбиркорлар ажратилган кам фоизли кредитлардан ўз тадбиркорликларни бошлаб ҳозирги кунда ўзлари билан 320 нафарга яқин ўз тенгқурларини иш билан таъминламоқда. Уларнинг 77 нафари “Ёшлар дафтари”да рўйхатда туради. Булар Сардор Юнусов, Алишер Тожибоев, Шодиёр Мустафоев, Муҳиддин Ўнғоров, Гулноза Тангирбердиева кабилардир. Бундан ташқари 22,8 млн.сўм субсидиялар ажратилиб ўзини ўзи банд қилган ёшларимиз ҳам 12 нафарни ташкил этади.\nБундай имкониятлар халқ фаровонлигини ошириш мақсадида “Ҳар бир оила – тадбиркор”, “Обод қишлоқ”, “Обод маҳалла”, томорқани ривожлантириш каби дастурлар қабул қилинди. Бу дастурлар аҳоли бандлигини таъминлаш, оилалар учун даромад манбаи яратишга хизмат қилмоқда.\nЎтказилган матбуот анжуманида ОАВ вакиллари, блогерлар ҳамда жамоатчи муҳбирлар томонидан берилган саволларга атрофлича жавоб олдилар.\nЗарбдор ёшлари “Олтин фонди” номзодларини тақдирлаш маросими бўлиб ўтди\nЖиззах вилояти ҳокими Эргаш Салиев вилоят аҳлига мурожаат йўллади\n2-СЕКТОР ҲУДУДИДА АЁЛЛАР ВА ЁШЛАРГА МАНЗИЛЛИ ЁРДАМ БЕРИШ БЎЙИЧА ЗАРУР ЧОРАЛАР КЎРИЛМОҚДА.


чин етимлар учун қўшимча 1 фоизгача давлат гранти бўйича қабул квотаси ажратилади. Бундан ташқари, ота-она қаровисиз қолган болаларнинг ...\nўқув юртларида олинишини ҳисобга оладиган бўлсак, бугунги кундаги квоталарга асосланган тизим жамият ривожига салбий таъсир қилмоқда. Хусусан, ... қўямиз. Бугунги кундаги олий ўқув юртларига бўлган талаб эски квотали тизимнинг умри тугаб бораётганини кўрсатмоқда. Бу эса, ўз навбатида, ...\nмасъуллар қатор муҳим саволларга жавоб беришди. Хусусан: квоталар қайси принципга асосан шакллантирилади? Бу йил квоталар сони ... бўлса ҳам, айрим йўналишларда камайгани ва умуман давлат гранти учун квоталар камайгани айтилмоқда. Масъулларнинг маълумот беришича, квоталарни ...\nўзининг «Telegram»-каналида нима учун махсус сиртқи бўлимга квоталар эълон қилинмагани ҳақида ёзди. «Жорий йилда махсус сиртқи бўлим ... қилинмагани ҳақида ёзди. «Жорий йилда махсус сиртқи бўлим учун квоталар ажратилмади ва қабул бўлмайди. Бу йилдан бошлаб махсус сиртқилар ...\n2018 йилда тиббий олий ўқув юртлари бакалавр йўналишига мақсадли қабул 20 фоизга оширилади\nйилда бакалавриат таълим йўналишининг мақсадли қабул квотасини 2017 йилга нисбатан 20 фоиз ошириш режалаштирилмоқда. Бу ҳақда Соғлиқни сақлаш вазири Алишер Шодмонов йил сарҳисобида маълум қилди. «Тиббий ... йилда бакалавриат таълим йўналишининг мақсадли қабул квотасини 2017 йилга нисбатан 20 фоиз ошириш, мақсадли магистратурани 10 ...\nАндроид дастури ҳам ишлаб чиқилган. 2017 йили Қирғизистон учун 4585 квота ажратилган (Қирғизистон аҳолиси: 6,1 миллион киши). Муфтият ҳар йили ... (Рамазон ойида 30 кун). Қозоғистон учун 2017 йили Ҳаж учун 2500 квота ажратилган (Қозоғистон аҳолиси 18 миллион киши). Қозоғистонда Ҳаж ...


Чортоқда 7 минг 916 та камчилик ва муаммо аниқланди. Улар қайси соҳаларга тегишли? - Халқ сўзи\nЧортоқда 7 минг 916 та камчилик ва муаммо аниқланди. Улар қайси соҳаларга тегишли?\n13:38 08 Октябр 2018 Жамият\nXaritada Chortoq tumanining joylashuvi\nҲудудлардаги ижтимоий-иқтисодий аҳвол ва аҳолини қийнаётган муаммоларни ўрганиш бўйича Республика ишчи гуруҳининг Наманган вилояти Уйчи, Чортоқ ва Тўрақўрғон туманларидаги фаолияти натижасида қатор камчиликлар аниқланди.\nУларнинг аксариятига жойларнинг ўзида ечим топилган бўлса, халқ депутатлари туман Кенгашларининг сессиясида комиссия рўйхатга олган бошқа муаммоларни ҳал этиш юзасидан“йўл харитаси” белгилаб олинди.\nМасалан, Чортоқ туманидаги ўрганишлар чоғида 7 минг 916 та камчилик ва муаммо аниқланди. Таълим, жисмоний тарбия, маданият соҳаларида, жойларда аҳолига муносиб турмуш шароити яратиш борасида вужудга келган бу масалаларнинг аксарияти йиллар давомида тўпланиб қолган. Маҳаллий ҳокимият, бошқа мутасадди идоралар раҳбарлари томонидан эса уларга етарли эътибор берилмагани оқибатида муаммолар тобора жиддийлашиб бораётир. Ишчи гуруҳи аъзоларини, айниқса, аҳоли бандлигини таъминлаш ҳамда коммунал хизмат кўрсатиш соҳасидаги ишларда натижадорлик йўқлиги ташвишга солди.\nМеҳнат ярмаркалари номигагина ўтказилаётир. Қишлоқларда саноатлашган ишлаб чиқаришни жойлаштириш омилидан етарли фойдаланилмаяпти. Ёшларни кичик бизнес субъектларига жалб этиш, уларнинг истиқболли лойиҳаларини қўллаб-қувватлашга эътибор сустлигидан касб-ҳунар коллежлари битирувчиларининг маълум қисми ишсиз юрибди. Соғлиқни сақлаш тизими фаолиятидаги ўзгаришлар кишини қониқтирмайди. Буни аниқланган муаммоларнинг 221 таси тиббиёт соҳасига тегишли эканлиги ҳам исботлайди.\nТуманда аҳоли тураржойлари ва халқ хўжалигининг бошқа тармоқларини жорий куз-қиш мавсумига тайёрлаш аҳволи ҳам қониқарсиз. Бу борадаги ишлар эндигина 14,6 фоиз бажарилган, холос. Айниқса, кўп қаватли уйлар таъмиридаги сусткашлик аҳолининг ҳақли эътирозига сабаб бўляпти. Мазкур йўналишда жорий йил учун ишлаб чиқилган дастурни молиялаштиришга 293 миллион сўм маблағ йўналтирилиши режалаштирилган бўлса-да, амалда унинг 60 фоизига етадиган кредит маблағи ажратилганини қандай тушуниш мумкин?\nСессияда маҳаллий Кенгаш депутатлари ва тўртта сектор раҳбарлари зиммасига аниқланган муаммоларни бартараф этиш, халқнинг ичига янада чуқурроқ кириб бориш, одамларнинг ҳаётдан розилигига эришиш йўлидаги амалий ишларни кучайтириш бош вазифа сифатида юклатилди.\nТўрақўрғон туманида ҳам жиддий муаммолар тўпланиб қолгани аҳоли хонадонлари, ижтимоий муассасаларга ташриф ва фуқаролар билан юзма-юз мулоқотлар чоғида маълум бўлди. Бу, жумладан, ишчи гуруҳи томонидан 68 та маҳаллада уйма-уй юрилган пайтда аниқланган 6368 та муаммоли масалада яққол кўринади. Инсон муносиб турмуш кечириши учун қулай тураржой, коммунал воситалар, масалан, кафолатланган газ ва ичимлик суви зарур. Бироқ ўрганишлар жараёнида ўртага қўйилган масалаларнинг 2 минг 749 таси табиий газ, 911 таси ичимлик суви таъминотига боғлиқлиги айни йўналишдаги юмушларнинг ҳақиқий аҳволидан дарак беради.\nАҳолига тиббий хизмат кўрсатиш соҳасини замон талаблари даражасига кўтариш учун ҳали кўп иш қилиниши зарур. Хусусан, чекка қишлоқлардаги врачлик пунктлари, оилавий поликлиникаларни диагностика ва даволаш ускуналари, малакали мутахассислар билан таъминлаш долзарблигича қолмоқда. Қатағон маҳалласидаги 30-оилавий поликлиниканинг биноси тор, хоналар етишмайди, Янгиобод, Хўжанд, Гулқишлоқ врачлик пунктлари таъмирталаб аҳволда.\nСессияда кун тартибидаги масала юзасидан тегишли қарор қабул қилинди. Йиғилишда Олий Мажлис Сенати Раиси Н. Йўлдошев иштирок этди.


FATTOHHON.COM стр. 114\n“ЎЗБЕКНАВО” ЭСТРАДА БИРЛАШМАСИНИНГ САНЪАТИМИЗ РИВОЖИ ЙЎЛИДА НАВБАТДАГИ ҚАДАМИ ОЛДИДАН... 24.06.2013 08:59\nЎзбек халқи азалдан ўзининг кучли санъати, классикаси билан машҳур. Устоз санъаткорларимиз ўз вақтида, ҳаттоки микрофонсиз жонли ижрода куйлаганликларини ҳалигача эътироф этилади. Бугунги кунда ҳам, ўзбек халқи миллий анъаналарни унутмаган ҳолда, ўз миллий санъати билан жаҳон аҳлини ҳам ҳайратга солиб келмоқда. Ўзбек санъати умрбоқий ва у авлоддан авлодга ўтиб келмоқда.\nБугунги кунда ҳам ёш санъаткорларни қўллаб-қувватлаш, уларни ҳақиқий жонли ижрода куйлашлари, ўз устозларига муносиб кучли санъаткор бўлиб етишишлари учун, “Ўзбекнаво” эстрада бирлашмаси томонидан барча зарурий чора-тадбирлар кўриб келинмоқда. “Ўзбекнаво” эстрада бирлашмаси томонидан, мунтазам равишда ўтказиб келинаётган “Марди майдон” жонли ижродаги қўшиқлар фестивали ҳам, ёш санъаткорларнинг истеъдодини юзага чиқаришдаги энг муҳим тадбирлардан биридир.\n25 июнь куни Ўзбекистон Давлат Консерваториясида соат 16.00 да бўлиб ўтадиган навбатдаги “Марди майдон” жонли ижродаги қўшиқлар фестивали олдидан, 24 июнь куни, “Ўзбекнаво” эстрада бирлашмасининг “Аквариум” залида, ёш истеъдодларнинг асосий концерт олди репетицияси бўлиб ўтди.\n“Ўзбекнаво” эстрада бирлашмаси бош директори Азамат Ҳайдаровнинг ўзи, репетиция жараёнларига бош бўлиб, ҳар бир қўшиқни диққат билан тинглаб, ёшларга зарурий маслаҳатлар берди.\nҲар бир қўшиқнинг ижро этилиш даражаси, ҳаттоки ёш хонандаларнинг либослари, қўшиқ вақти ўзини тутиши, қўшиқ сўзлари ва мусиқасидаги кичик деталларгача назардан қочирмай, аҳамият бериб, муносиб бўлмаган қўшиқларни дастурдан чиқаришига ҳам тўғри келди.\nАсосий репетицияда май ойида бошланган кастинг жараёнида, овоз имкониятлари ва маҳорат даражасига қараб, саралаб олинган ёш истеъдодлар иштирок этдилар. Жумладан, Акмал Ибодов, Жаъфарбек Мадаминов, Наврўза Аббосова, Иброҳим Мамадалиев, Азиза Муҳамедова ва бошқалар...\nЁш истеъдодларнинг репертуари ҳам ҳар хил бўлиб, жаҳон эстрадасидан тортиб, ўзбек миллий мумтоз қўшиқлари ҳам бор.\nЖонли ижрода, ўз қўшиқлари билан ўзбек санъати ривожига ўз ҳиссаларини қўшмоқчи бўлиб турган бу ёшлар орасидан, келажакда устоз санъаткорларимиздек ҳақиқий санъат дарғалари етишиб чиқса ажаб эмас.\nДемак, барчангизни 25 июнь куни Ўзбекистон Давлат Консерваториясида соат 16.00 да бўлиб ўтадиган навбатдаги “Марди майдон” жонли ижродаги қўшиқлар фестивалига таклиф қилиб қоламиз!


Агросектор – Фарғона ҳақиқати\nСоф фойда 3 000 000 000 сўм\nОлтиариқ туманидаги “Нурли обод” фермер хўжалиги пахта тайёрлаш йиллик шартнома режасини бажарди. 63 гектар ерга чигит қадаган миришкорлар уйган пахта хирмони 300 тоннага етди. Ҳар гектар ердан олинган ҳосилдорлик салмоғи 40 центнерни ташкил этмоқда. Муваффақиятларга ўз-ўзидан эришилмади. Пахта етиштирувчи фермер…\nҲар гектаридан – 50 центнер!\nРиштон туманининг Қайрағоч қишлоғида уста пахтакор, асл деҳқонлар кўп. Меҳнат Қаҳрамони Ортиқбой Боййигитов, Ҳасанбой Боййигитов ҳамда Йўлчибой Ҳолиқовлар ана шулар жумласидан. От изини той босар деганларидек, бундан уч йил аввал нафақага чиққан Йўлчибой “Меҳнатобод” МТПга ҳудудидаги “Холиқов Йўлчибой” фермер хўжалигини…\nХУСУСИЙ ХОЛДИНГ: У ҚАНДАЙ БЎЛАДИ?\nБозор иқтисодиёти шароитида тадбиркорликнинг энг юқори босқичида хусусий холдинг ташкил этиш бизнес янада гуллаб-яшнашига хизмат қилади. Шу боис дунёга машҳур тадбиркорлар катта ҳаётий тажрибага эга бўлгач, бир неча тармоқлар фаолиятини бирлаштириб – хусусий холдинг компанияларига асос солган. Фарғона шаҳрида жойлашган…\nДастурхонингизда қуён гўшти борми? Қуён парваришлаш орқали мўмай даромад топиш мумкинми? Унинг афзаллиги нимада? У ҳаммага таниш жонивор. Улар ҳақида умумий тушунчага эга бўлсак-да, фойдаланиш омилларини билмаймиз. Аслида қуёнчилик сердаромад соҳа ҳисобланади. Қуён кам озиқланиши, тез кўпайиши, кўп эътибор талаб…\nФАРҒОНАДА дон экиш бошланди\nЁзёвон туманидаги “Баҳромбек” фермер хўжалиги даласида 2022 йил ҳосили учун пахта қатор ораси ва очиқ майдонларга ғалла экиш масалаларига бағишланган кўргазмали семинар бўлиб ўтди. Тадбирда вилоят ва туман ҳокимлари ҳамда уларнинг қишлоқ хўжалиги масалалари бўйича ўринбосарлари, сектор раҳбарлари, ғаллачилик кластерлари,…\nБир маҳалла – бир маҳсулот:\nМАЛИНАЧИЛИК КООПЕРАЦИЯСИ ТУЗИЛАДИ Фарғона тумани маркази – Водил қишлоғи атрофидаги бир неча маҳал-лаларда малина етиштириш борасида катта ҳаётий тажриба тўпланган бўлиб, бугунги кунда ушбу анъаналар замонавий мезонлар асосида ривожланиб бормоқда. «Дилкушо” МФЙда ҳам аҳоли томорқа хўжаликларида асосан малина етиштирилади. Яратилаётган…\n2021 йил пахта ҳосили учун вилоятимизда 82 минг 80 гектар ерга чигит экилган. Ҳозирги кунда пахтачиликка ихтисослашган 14 та туманда 12 та пахта-тўқимачилик кластерлари билан шартнома асосида 2420 та фермер хўжаликлари томонидан муҳим агротехник тадбирлар бажариляпти. Маҳаллий иқлим шароитидан келиб…\nМИРИШКОРЛАР ОЛТИН ЗАМИНИ Олтиариқнинг тупроғи олтинми? Йўқ, асло. Олтиариқ-ликларнинг ерга бўлган меҳри, яхши яшашга интилиши кучли эканлиги сабабли рамзий маънода айтганда, тупроқдан дуру гавҳар олишнинг ҳадисини олишган. Ўтган йили Фарғона тажрибаси асосида “Маҳаллабай” ўрганишлар жараёнида тумандаги 72 та маҳалла фуқаролар…\nГУЛЧИЛИК ВА КЎЧАТЧИЛИК РИВОЖИНИНГ ЯНГИ ДАВРИ Бугун чор атрофимизда яшнаб турган мевали боғлар, бетакрор гулзорлар, яшил плантацияларнинг барпо этилаётгани фарғоналикларнинг табиатга меҳри ва ихлосидан далолат. Бу борада қувалик миришкорларга тенг келадигани йўқ. Гул ва кўчат парваришлашнинг ҳадисини олган юрт одамлари…


ҚИЗАМИҚДА ЭНЦЕФАЛИТ » Тиббий психология – Расмий сайт\nЯнгиликлар » Энциклопедия » ҚИЗАМИҚДА ЭНЦЕФАЛИТ\nҚизамиқ – эрта ёшдаги болаларда учрайдиган ўткир вирусли юқумли касаллик. Қизамиқ билан, асосан, 6 ёшгача бўлган болалар касалланишади. Қизамиқнинг энг оғир асорати – бу қизамиқ энцефалити.\nЭтиологияси ва патогенези. Ҳаво-томчи йўли орқали организмга тушган вирус гематоген ва лимфоген йўллар билан МНС га етиб боради ва ГЭБ дан ўтиб, мия тўқималарини зарарлайди. Демак, қизамиқ вируси ҳам нейротроп хусусиятга эга, бироқ унинг нейротроплик даражаси кучли эмас. Шунинг учун ҳам қизамиқ билан касалланган беморларнинг ҳаммасида энцефалит ривожланавермайди. Қизамиқ энцефалити, асосан, иммунитети паст болаларда учрайди. Статистик маълумотларга кўра, қизамиқ билан касалланган 1000 нафар боланинг биттасида энцефалит ривожланади.\nҚизамиқ энцефалитида бош мия тўқималарида нуқтасимон қон қуйилишлар, нейронларда деструктив ўзгаришлар, глиал тўқима гипертрофияси, бош миянинг оқ моддасида демиелинизация ўчоқлари пайдо бўлади. Агар яллиғланиш реакциялари мия пардаларига ўтса – менингоэнцефалит, орқа мияга тарқаса – энцефаломиелит авж олиши мумкин. Кам ҳолларда миелит ёки полирадикулоневрит ривожланади.\nКлиникаси. Энцефалитнинг клиник белгилари, кўпинча, тошмалар тошгандан 4–5 кун ўтгач, ўткир бошланади. Бироқ, энцефалит қизамиқ белгилари ўтиб бўлгандан кейин ҳам ривожлана бошлаши мумкин. Бундай пайтларда бироз тушган тана ҳарорати қайтадан яна кўтарилади, кучли бош оғриқ ва психомотор қўзғалишлар вужудга келади. Бемор алаҳсираб ҳушидан кетади. Сопор ва кома тез ривожланади.\nДастлаб менингеал симптомлар пайдо бўлади ва кетма-кет тутқаноқ хуружлари рўй беради. Шу боис касалликнинг бошланғич даврида кўпинча менингоэнцефалит ташхиси қўйилади. Орадан 4–5 кун ўтгач, менингеал симптомлар орқага чекиниб, энцефалитик белгилар устунлик қила бошлайди, яъни фалажликлар, гиперкинезлар, сезги бузилишлари, афазиялар ва агнозиялар пайдо бўлади. Баъзида чуқур гемипарезлар бир куннинг ўзидаёқ юзага келади. Агар патологик жараён иккала ярим шарга ҳам тарқаса, тетрапарез ва тетранестезия ривожланади, псевдобульбар симптомлар вужудга келади.\nПатологик жараён мияча ва мия устунига ўтса, оғир вестибуло-координатор бузилишлар ва краниал невропатиялар пайдо бўлади. Булбар синдромнинг учраши эса ўта хавфли вазиятни юзага келтиради. Шунингдек, амблиопия ёки амавроз, ғилайлик, кўз ҳаракатлари чегараланиши, диплопия, птоз, аккомадация ва конвергенция бузилишлари ҳам кўп учрайди. Аксарият энцефалитлардаги каби қизамиқ энцефалитида ҳам эшитув нервлари зарарланади, яъни кохлеар неврит ривожланади. Баъзида бемор тузалганидан кейин ҳам кохлеар неврит белгилари сақланиб қолади.\nАгар патологик жараён орқа миянинг бўйин соҳасига ўта бошласа, марказий тетрапарез, ўтказувчи типда сезги бузилишлари ва тос аъзолари функциясининг марказий типда бузилишлари кузатилади. Бу ҳолат энцефаломиелит деб баҳоланади.\nТашхис. Қизамиқ энцефалитида МНС зарарланиши турли клиник синдромлар, яъни менингоэнцефалит, энцефалит ва энцефаломиелит кўринишида намоён бўлишини эсда тутиш лозим. Касалликнинг ушбу нозологик турларини тўғри аниқлаш учун беморнинг неврологик статуси мукаммал текширилиши керак. Клиник текширувлардан ташқари эпидемиологик анамнез, лаборатор ва инструментал текширувлар ҳам катта аҳамиятга эга. Қонда лимфопения ва нейтропения аниқланади. Ликворда эса лимфоцитар плеоцитоз кузатилади ва оқсил миқдори бироз ошади. Серологик текширувлар, айниқса, ПЗР ва ИФА усуллари жуда аҳамиятлидир. Бу текширувлар ёрдамида қон ва ликворда қизамиқ антитаначасининг юқори титри аниқланади.\nДаволаш. Қизамиқ ва унинг неврологик асоратларини даволашнинг махсус усуллари йўқ. Қизамиққа қарши иммуноглобулин фақат инкубация даврида қилинади. Даволаш, асосан, гормонотерапия, дезинтоксикация, дегидратация ва десенсибилизация усулларидан иборат. Метилпреднизолон дастлабки 3 кун мобайнида кунига 5–10 мг/кг дан вена ичига томчилатиб юборилади. Агар боланинг тана вазни 20 кг бўлса, дорининг кундалик дозаси 100–200 мг ни ташкил қилади. Гормонотерапия беморнинг аҳволига қараб, 10–15 кун давом эттирилади. Агар бактериал инфекция қўшилса, антибиотиклар ҳам берилади.\nПрогноз. Қизамиқ энцефалити оғир кечади, бироқ 70–80 % ҳолатларда беморнинг ҳаёти сақлаб қолинади. Ҳаёти сақлаб қолинган беморда фалажликлар, гиперкинезлар, эпилептик хуружлар, ақлий ривожланишдан орқада қолиш каби асоратлар ривожланиши мумкин.\nПрофилактикаси. Профилактика мақсадида қизамиқ билан контактда бўлган болаларга мушак ичига гамма-глобулин қилинади.\nҚўшилган: 19:05 / 15-04-2021 Ўқилди: 61


15:56 / 15.08.2015 | Abu Ahmad | 5430\nАссалому алайкум! Никоҳ тўйига карнай ва сурнай чақириш жоизми, ёки дўмбранинг ўзи билан кифояланиб қолган афзалми? Мусиқа ҳақидаги фатволарни ўрганиб чиқиб, никоҳ тўйига ашулачи-хонандаларни чақирмаган маъқул, деган хулосага келдим. Тўғри хулосага келдимми? Олдиндан раҳмат\nВа алайкум ассалом! - Муҳаддис уламоларимиз никоҳ тўйида кўнгил хуши қилиш ҳақида алоҳида боблар келтиришган.\n«Набий соллаллоҳу алайҳи васаллам тўйим бўлган куни келиб тўшагимга худди сен ўтирганга ўхшаб ўтирдилар. Шунда қизчалар чилдирма чалиб, Бадр куни қатл бўлган оталарим ҳақида хиргойи қилишди. Улардан бири: «Ичимизда эртага нима бўлишини биладиган Пайғамбар бор», деб айтди. Бас, у Зот: «Буни қўй, аввал айтаётганингни айт», дедилар».\nШарҳ: Рубаййиъ розияллоҳу анҳонинг оталари Муъаввиз, Авф ва Муоз исмли икки амакилари Бадрда шаҳид бўлган эдилар. Рубаййиъ вояга етиб Ияас ибн Букайр ал-Лайсийга турмушга чиқади. Тўйга Пайғамбаримиз соллаллоҳу алайҳи васаллам ҳам келадилар. Ичкарига кириб, Рубаййиъ розияллоҳу анҳонинг тўшакларига ўтирадилар. Шунда қизлар чилдирма чалиб, Бадрда шаҳид бўлганлар, хусусан, Рубаййиъ розияллоҳу анҳонинг оталари (ота ва икки амакилари) мадҳида айтилган шеърни оҳанг билан куйга солиб айтадилар. Пайғамбаримиз соллаллоҳу алайҳи васаллам ҳам эшитиб ўтирадилар. Қизлар айтиб бориб, ичимизда эртага нима бўлишини биладиган, ғайбдан хабардор Пайғамбаримиз соллаллоҳу алайҳи васаллам бор, деган маънодаги байтни ҳам айтадилар. Пайғамбаримиз соллаллоҳу алайҳи васаллам буни айтманглар, олдин айтаётган нарсаларингни айтинглар, деб кўрсатма берадилар. Ушбу ҳадисда тўйда кўнгилхуши қилиш жоиз экани баён қилинмоқда. Эркак киши қизлар оҳанг билан айтган шижоат, одоб-ахлоқ, сахийлик каби маъноларни ўз ичига олган байтларни эшитиши жоиз эканлиги чиқмоқда. Албатта, бу нарса парда ортидан бўлсагина ҳамда фитна бўлиши хавфи бўлмасагина жоиз, деганлар уламоларимиз.\n«У киши Ансорийлардан бир аёлни куёвникига тушириб олиб борган эканлар. Шунда Аллоҳнинг Пайғамбари соллаллоҳу алайҳи васаллам: «Эй Оиша, сизда кўнгилхуши бўлдими? Чунки Ансорийларга кўнгилхуши ёқади», дедилар».\nШарҳ: Бу ҳам тўйда шариат чегарасидан чиқмай ўйин-кулги қилиш жоизлигига далилдир. Пайғамбаримиз соллаллоҳу алайҳи васаллам маълум қавмларнинг ҳатто ўйин-кулги, кўнгилхушини яхши кўришларигача инобатга олиб муомала қилганлари эътиборга сазовордир. Ансорийлар, Мадина аҳли мусулмонлари табиатида ўйин-кулгига мойиллик борлигини, тўйларида кўнгилхуши бўлиши жоизлигини Оиша онамизга эслатишлари шуни кўрсатади. Бошқа ривоятлардан маълум бўлишича, ушбу ривоятдаги келин Фориъа бинти Асъад исмли етим қиз бўлган. Оиша онамиз уни тарбия қилиб ўстирганлар. У қиз балоғатга етганида Нубайт ибн Жобир ал-Ансорийга куёвга берилган. Оиша онамиз розияллоҳу анҳо Фориъа розияллоҳу анҳони куёвникига келин туширди қилиб олиб борганлар. У киши қайтиб келганларидан кейин Пайғамбаримиз соллаллоҳу алайҳи васаллам ушбу ривоятдаги саволни бериб, кўнгилхуши бўлган-бўлмаганини сўраганлар.\nБошқа ривоятда: «Чилдирма чалиб, қўшиқ айтадиган қиз ҳам юбордингларми?» деганлар. Оиша онамиз: «У қиз нима деб айтади, эй Аллоҳнинг Расули?» деганлар. Шунда у зот соллаллоҳу алайҳи васаллам биздаги ёр-ёрга ўхшаш байтларни айтганлар. Аёл-қизлар ўзлари эркакларга аралашмасдан чилдирма чалиб қўшиқ айтсалар, ўйин-кулги қилсалар жоиз.\n«Расулуллоҳ соллаллоҳу алайҳи васаллам: «Никоҳда ҳаром билан ҳалолнинг орасининг ажралиши, чилдирма ва овоздир», дедилар».\nШарҳ: Ушбу ривоятдаги ҳалол ва ҳаром никоҳ тўғрисидадир. Сир никоҳ, ҳаром никоҳни биров билмасин, деб овоз чиқармай, чилдирма чалмай, қўшиқ айтмай жимжитлик билан ўтказиб юборилади. Ҳалол никоҳни эса иложи борича кўпроқ ки-шига эълон қилиш, билдириш матлубдир. Бу катта хурсандчилик ва сурурга боис бўлган нарсадир. Ўша ҳалол қўшилишни эълон қилиш, кўпчиликка билдириш ила кўп одамларни гувоҳ қилинади, уларнинг иккиси шаръий равишда эру хотин бўлганларини ҳамма билади ва ҳақларига дуо қилади.\n«Расулуллоҳ соллаллоҳу алайҳи васаллам: «Бу никоҳни эълон қилингиз, уни масжидларда ўтказингиз, унинг учун чилдирмалар чалингиз», дедилар».\nШарҳ: Ушбу ҳадиси шарифда Пайғамбаримиз соллаллоҳу алайҳи васаллам никоҳга оид уч нарсага амр қилмоқдалар. 1. Никоҳни эълон қилиш. Бу зарурий нарса, олдин айтиб ўтилганидек, эълон орқали, икки ёшнинг ҳалол, пок равишда, шаръий оила қуриб яшай бошлаганларини кўпчиликка билдириб қўйиш бўлади. 2. Никоҳни масжидларда ўтказиш. Бунда турли ҳаром ва макруҳ ишлардан четлаш осон бўлади. Яъни, никоҳни эълон қилишнинг бир қисмини масжидларда ўтказиш яхшидир. 3. Чилдирма чалиш. Бу ила хурсандчилик изҳор қилинади. Никоҳнинг эълони кўпроқ тарқайди.\n«Қуразата ибн Каъб ва Абу Масъуд ал-Ансорий розияллоҳу анҳумоларнинг олдиларига бир никоҳ тўйида кирдим. Қарасам, қизлар қўшиқ айтмоқдалар. «Икковларингиз Расулуллоҳ соллаллоҳу алайҳи васалламнинг саҳобалари бўлсангиз, Бадр аҳлилардан бўлсангиз, ҳузурингизда шундоқ иш бўлиб туриши нимаси?» дедим. «Хоҳласанг, бизлар билан ўтириб эшит. Хоҳласанг, жўна, кетавер. Батаҳқиқ, бизга никоҳ тўйида кўнгилхушига рухсат берилгандир», дедилар икковлари».\nШарҳ: Бу ривоятда никоҳ тўйларида кўнгилхуши қилиш жоиз экани яна ҳам очиқроқ баён қилинмоқда. Бўлаётган кўнгилхушига Омир ибн Саъд розияллоҳу анҳу томонидан айтилаётган очиқ-ойдин эътироз ва фазл аҳли ва Бадр аҳли эгаларидан бўлган саҳобаларнинг рад жавоблари ғоят ибратлидир. Бадр аҳли бўлиш жуда ҳам улуғ мақом. Бу мақомга эришган кишилар ҳаммага ўрнак бўлганлар. Шунинг учун ҳам Омир розияллоҳу анҳу уларнинг қизлар айтаётган қўшиқни эшитиб ўтиришларини номуносиб деб билиб, танқид қилмоқчи, уялтирмоқчи бўладилар. Аммо натижа тамоман аксинча бўлиб чиқди. Икки улуғ саҳобий никоҳ тўйида кўнгилхушига рухсат берилганини айтиб, Омир ибн Саъд розияллоҳу анҳунинг ўзини уялтириб қўйишди.


Миср чегарачилари Ғазо минтақасидан ўтувчи қурол-аслаҳа олиб ўтиш ер ости йўлини фош этган ва у ердаги қуроллар сақланадиган омборни йўқ қилганлар.\n08 март 2021, Тошкент вақти: 05:56\nФаластинликлар қуролларни Мисрдан ер ости йўллари орқали олиб ўтаётгани борасида Исроил кўп бора айтиб келганди. Топилган ер ости йўли 10 метр чуқурликда бўлиб, у ердан ўнлаб ҳар хил турдаги қуроллар топилган. Айни пайтда Ғазо бўлгасидаги ўнлаб фаластинлик бугун ўрнатилган чекловга қарамай Миср чегарасини ноқонуний кесиб ўтган. Душанба куни Исроил 38 йиллик оккупациядан сўнг Ғазони тарк этган эди.


ОТМда таълим олиш учун кредитлар МБнинг асосий ставкасида берилади | NORMA.UZ\nОТМда таълим олиш учун кредитлар МБнинг асосий ставкасида берилади\nПрезидентнинг 30.07.2021 йилдаги “Олий таълим ташкилотларида таълим олиш имкониятларини янада кенгайтириш чора-тадбирлари тўғрисида”ги ПҚ-5203-сон қарори қабул қилинди.\nҲужжатга асосан 2021/2022 ўқув йилидан бошлаб республикадаги барча олий таълим ташкилотлари бакалавриатининг кундузги таълим шаклида ҳамда магистратура босқичида тўлов-контракт асосида таҳсил олиш учун таълим кредити ажратишнинг янги тизими йўлга қўйилади.\nТижорат банклари Молия вазирлиги томонидан жойлаштириладиган ресурслар ҳисобидан таълим кредитларини МБнинг асосий ставкасида ажратади. Таълим кредитининг асосий қисми талабанинг расмий ўқиш муддати тугагандан сўнг еттинчи ойдан бошлаб 7 йил давомида қайтарилади.\nТаълим кредитини расмийлаштиришда ва унинг қайтарилишида талабанинг доимий даромад манбаига эга бўлган оила аъзолари биргаликда қарз олувчи сифатида қатнашишига рухсат этилади.\n"Ижтимоий ҳимоя ягона реестри"га кирган оилалар фарзандларидан таълим кредити учун гаров ва кафилликлар талаб этилмайди.\nМолия вазирлиги ҳузурида Таълим кредитини молиялаштириш жамғармаси ташкил этилади. У юридик шахс мақомига эга бўлмаган ҳолда Молия вазирлигида алоҳида очиладиган шахсий ғазна ҳисобварағи шаклида ташкил этилади.\nТаълим кредитлари қандай берилади


Обама Грузиянинг НАТОга аъзо бўлиш йўлидаги уринишини қўллади\n21 январ 2021, Тошкент вақти: 13:13\nГрузия Президенти М.Саакашвили (ч) ва АҚШ Президенти Б.Обама, вашингтон, 2012 йил 30 январ.\nАҚШ Президенти Барак Обама Оқ Уйда Грузия Президенти Михаил Саакашвили билан учрашди.\nМузокара чоғида муҳокама этилган асосий масалалардан бири иқтисодий ҳамкорлик масаласи бўлди.\nОбамага кўра, томонлар АҚШ ва Грузия ўртасида эркин савдо тўғрисида келишув имзоланишига йўл очиши мумкин бўлган ҳамкорликни кенгайтиришга оид сўзлашувлар бошлашга келишиб олганлар.\nСўзлашувда халқаро хавфсизлик, шунингдек, АҚШ ва Грузия ўртасида ҳарбий соҳадаги ҳамкорлик масалалари муҳокама қилинган.\nСаакашвилига кўра, Барак Обама Грузиянинг НАТОга аъзо бўлиши йўлидаги уринишини қўллаб-қувватлаган.\nМай ойида АҚШнинг Чикаго шаҳрида бўладиган НАТО саммитида Грузияни Иттифоққа аъзо бўлиши масаласи муҳокама этилиши кутилмоқда.


Жанаўзен ҳақидаги янги веб саҳифа адолат учун курашмоқчи - BBC O'zbek\nЖанаўзен ҳақидаги янги веб саҳифа адолат учун курашмоқчи\nҚозоғистонда http://janaozen.net/ номи остида янги интернет саҳифаси ўз ишини бошлаган.\nСаҳифа қозоқ тилида бўлиб, унда ўтган йили декабр ойида бўлиб ўтган қонли тўқнашувлар ортидан юзага келган вазият борасида хабарлар бериб борилади.\nЎтган йили ишдан хайдалган юзлаб нефтчиларнинг етти ой давом этган норозилик намойиши алал-оқибат милиция ва намойишчилар ўртасидаги тўқнашувларга олиб келган ва унда ҳукумат кучлари ўқидан 15дан ортиқ инсон қурбон бўлган эди.\nҚозоғистон ҳукумати воқеалар ортидан Жанаўзен борасидаги ҳар қандай маълумотни назорат қилишга ҳаракат қилиб келади.\nЯнги иш бошлаган http://janaozen.net/ веб саҳифасининг асос мақсадлари нима?\nБи-би-си саҳифа асосчиларидан бири Инга Иманбайдан ана шу саволга жавоб сўраган.\nИнга Иманбай: Авваламбор айтмоқчи эдимки, бу сайт фақат Жанаўзен ҳақида эмас. У тўлақонли маълумот портали бўлади ва биз Қозоғистондаги энг кескин муаммоларни ёритиб боришни мақсад қилганмиз. Яна бир мақсадимиз, Қозоғистонда матбуот воситалари орқали фуқаролик жамиятини ривожлантириш. Лекин, албатта, диққат марказида Жанаўзен қолади - Жанаўзендаги воқеалар қандай ривожланиб бораётгани, ундаги маҳкама ишларини холисона ёритиб борамиз.\nБи-би-си:Бу веб саҳифа муаллифлари кимлар? Ким таъсис қилди уни?\nИнга Иманбай: Бизнинг бош муҳарриримиз - жуда таниқли қозоқзабон журналист Қосим Маманжўл. У ҳам телевидение ва ҳам босма матбуотда яхши танилган. Коллективимиз қатор ёш журналистлардан ташкил топган ва улар орасида мен ҳам борман. Биз қозоқзабон журналистлармиз. Саҳифамиз ҳам ҳозирча қозоқ тилида чиқиб боради, лекин келажакда у бошқа тилларда ҳам нашр этилиши режаланган.\nБи-би-си:Қозоғистон прокуратураси Жанаўзендаги қонли воқеалар борасида нотўғри маълумот тарқатган шахс ёки ташкилотлар жазога тортилишини айтиб огоҳлантирган. Сиз ўз тарқатган маълумонгиз қозоқ ҳукуматиникига қарама-қарши чиқиши ва таъқиб остига олинишингиздан қўрқмайсизми?\nИнга Иманбай: Агар биз прокуратурамиз ёки ҳукуматимиздан қўрққанимизда, бундай ном остида вебсаҳифа очишга қарор қилмаган бўлардик. Бу бир. Иккинчидан, биз ҳеч қандай қонунларни бузаётганимиз йўқ. Биз мавжуд қонунлар доирасида амал қилиб, тўлақонли ва холисона маълумотни тарқатамиз.\nБи-би-си:Жанаўзен шаҳрининг бугуни ҳақида қандай қилиб маълумот етказмоқчисиз? У ерда доимий мухбирингиз бўладими?\nИнга Иманбай: Сайтимиз ҳали фақат кеча очилди, лекин яқин кунлардан бошлаб Жанаўзендаги доимий мухбиримиз у ердаги кундалик янгиликларни етказиб туради, масалан давом этаётган маҳкама ишларида қатнашиб, ёритиб боради.\nБи-би-си:Сизга ҳозиргача қозоқ ҳукумати томонидан қандайдир тўсиқ ёки тазйиқ бўлдими?\nИнга Иманбай: Ҳозирча бўлгани йўқ, лекин гап шундаки биз энг охирги лаҳзаларгача бу сайтнинг очилиши ва унинг номини қаттиқ сир тутиб келдик. Чунки билар эдик оқибати нима бўлиши мумкинлигини. Масалан, кеча бўлиб ўтган тақдимот маросимимизда махсус хизматларнинг анча кўп сонли яширин ходимлари иштирок этишди. Баъзилари очиқчасига ҳуқуқ-тартибот ходими устбошида эди. Менимча, сайтимизнинг фақатгина номи туфайли бизга эътибор катта бўлади. Лекин, кўрамиз, буёғи нима бўлишини...\nБи-би-си: Сиз Жанаўзендаги воқеаларни тўлақонли ва холисона тарқатиш мақсадида экансиз, бу билан қозоқ матбуоти тўғри маълумотни тарқатмаяпти демоқчимисизлар?\nИнга Иманбай: Йўқ, аслида биз рақобат ёки бошқа бир сабаблар билан чиқмаяпмиз. Гап шундаки, Жанаўзендаги воқеалар ортидан интернетда қозоқ тилидаги мақола ва янгиликлар кўпайди. Одамлар интернетда айнан қозоқ тилида маълумотни кўп қидира бошлашди. Лекин, қозоқ тилида холисона ахборот берадиган вебсайт йўқ деса ҳам бўлади. Шунинг учун бизникига ўхшаган сайтга кескин зарурат туғилди. Нимага айнан Жанаўзен десангиз, бу шундай воқеаки, уни келажакда тарихчилар Желтоксан билан солиштиришлари мумкин, шундай экан Жанаўзен нафақат фожеа бўлиб тарихга киришини хоҳлаймиз, балки унинг ҳукуматга қарши кайфиятнинг бир рамзига айланишини ҳам истаймиз...\nҚозоғистонда таъқиблар давом этмоқда\nОлма отада ўтган мухолифат норозилик чиқишига оид фоторепортаж


Хўш, бугун-чи? Вазият тамомила бошқача. Қаранг, биргина Гулистон шаҳрида ўнлаб мебель дўконлари ишлаб турибди. Уларда ўзингизга керакли буюм ёки жиҳознинг бир неча хилларини учратасиз. Муҳими, барчаси маҳаллий тадбиркорларимиз томонидан, замонавий дизайн асосида тайёрланган. Нархи эса ҳамёнбоп.\nЧунончи, ҳозир Сирдарё вилоятида ана шундай фаолият турига ихтисослаштирилган 20 га яқин ишлаб чиқариш субъекти мавжуд. “Гулистон мебель”, “Гули Раъно нур жилоси”, “Прохима генезис”, “Сирдарё люкс мебель”, “Гулистон мебель салони” каби корхоналар ана шулар жумласидан. Эътиборлиси, вилоятда саноатнинг мазкур тармоғи йил сайин ривожланиб бораяпти.\nГулистон туманидаги “Мевазор мебель сервис” хусусий корхонасининг фаолият бошлаганига ҳали кўп вақт бўлгани йўқ. Шунга қарамай, унинг маҳсулотларига нафақат вилоят, балки мамлакатимизнинг бошқа ҳудудларида ҳам талаб ортмоқда.\n— Мебелларимиз тури 40 дан ошади, — дейди хусусий корхона раҳбари Қаҳрамон Кўпайсинов. — Улар орасида уй, идора ва бошқа муассасалар учун мўлжалланган жиҳозларгача бор. Ишлаб чиқариш жараёнини тўлиқ автоматлаштирганмиз. Яъни деярли барча юмушлар компьютерлар орқали бажарилади. Бундай юқори технологияга банк муассасаси томонидан ажратилган энг кам фоизли кредит туфайли эга бўлдик. Ўз навбатида, соҳада етарли тажрибага эга мутахассисларни жалб қилишга алоҳида эътибор қаратдик. Иш бошлашдан аввал бўлажак усталаримиз 2-3 йил мобайнида пойтахтдаги йирик мебелсозлик корхоналарида малака ошириб қайтишди.\nДарвоқе, “Мевазор мебель сервис”да буюртма асосида маҳсулот тайёрлаш ҳам намунали йўлга қўйилган. Масалан, мижознинг таклифига кўра, усталар жиҳоз қўйиладиган жой ўрнини ҳар томонлама ўлчаб олиб, сўнг мебелни тайёрлашга киришадилар. Натижада у хонага ўзгача шинамлик ва чирой бахш этади. Албатта, бу мебелсозлик саноати жадал ривожланиши баробарида, мижозлар диди ва талаби ҳам юксалиб бораётганидан далолатдир.\nУмуман, ишлаб чиқарувчилар томонидан харидорларга яратилган бундай имкониятлар ҳақида мисоллар кўп. Айтайлик, айни пайтда талабгорлар “Гулистон мебель салони” хусусий корхонаси маҳсулотларини истеъмол кредити асосида ҳам сотиб олишлари мумкин. Шунингдек, деярли барча корхоналар мебелларини ўз дўконлари орқали савдога чиқаришлари жиҳозлар нархининг арзон бўлишида муҳим аҳамият касб этмоқда. Қолаверса, уларни мижознинг манзилига етказиш ва уни ўрнатиб бериш хизматлари жорий этилгани аҳолига қўшимча қулайлик туғдирмоқда.\nМазкур рукндаги бошқа мақолалар: « Кичкинтойларга туҳфа\tАграр соҳадаги ислоҳотлар самараси »


iPhone 11 Pro’да суратга олинган илк фильм Тим Кукни ҳам ҳайратга солди! (+видео) - Terabayt.Uz\nКупертинолик корпорация яқинда iPhone 11, iPhone 11 Pro ҳамда iPhone 11 Pro Max смартфонлари тақдим этди. Улардан бири Geekbench’да рекорд ўрнатгани, AnTuTu тестида асосий хусусиятлари фош бўлгани ҳақида ҳам хабарлар берганмиз.\nҲали iPhone 11 Pro савдога чиқмасидан туриб, унинг уч модулли камераси имкониятларини намоён этувчи биринчи фильм интернетга жойланди. Уни машҳур видеограф Энди То айнан шу iPhone 11 Pro смартфонининг ўзидаги «Камера» иловасида суратга олган. Монтаж эса macOS тизимига мўлжалланган Final Cut Pro X видеоредакторида амалга оширилган. Қисқа метражли фильмда тасвир аниқлиги 4К форматида, частотаси – сониясига 60 кадр!\nТўрт дақиқалик фильм муаллифи Токиога йўл олиб, мазкур мегаполис аҳолисининг ҳайратланарли ҳаёти, одатларини экранга кўчирган. Кейинроқ ушбу роликни Apple раҳбари Тим Кук ҳам ўзининг Twitter-блогида улашиб, Токио ўзининг энг севимли шаҳарларидан бири эканини таъкидлаган.\nБу йилги айфонларнинг Ўзбекистон бозорига қачон етиб келиши номаълум. Олдинги русумлардаги iPhone’ларни эса 5 650 000 сўмдан бошланувчи нархлар эвазига Terashop.uzинтернет-дўконимиздан харид қилиш имкони мавжуд.\n#Apple #Apple iPhone #Video #камера #смартфонлар #Тим Кук #камерофон #Apple iPhone 11 Pro


АОКА — Minbar\nсохта аккаунт ёрдамида Ахборот ва оммавий коммуникациялар агентлиги (АОКА) раҳбариятига қарши қасддан салбий ахборот кампаниялари тарқатгани» ...\n11 май 09:11 Янгиликлар\nэди. Унга жавобан Ахборот ва оммавий коммуникациялар агентлиги (АОКА) раҳбари Комил Алламжонов агентлик Ўзбекистонда сайтлар блокланаётганини ... Комил Алламжонов. Ахборот ва оммавий коммуникациялар агентлиги (АОКА) Ўзбекистонда ахборот соҳасини мувофиқлаштирувчи орган ҳисобланади. ...\nэтилади. Бу ҳақда Ахборот ва оммавий коммуникациялар агентлиги (АОКА) матбуот хизмати хабар берди. Ноширлик марказини ташкил этишдан мақсад ... тайёрлаш тартибини ҳам тўлиқ қайта кўриб чиқади. “Ўқитувчи” нашриёти АОКА таркибида бўлиб, таълим муассасаларига дарсликлар ва ўқув қўлланмаларни ...


Таълим 28 октябр 2020 119\nЎзбекистон Республикаси Вазирлар Маҳкамасининг жорий йил 12 октябрдаги “Умумтаълим фанларини билиш даражасини баҳолашнинг миллий тест тизимини жорий этиш тўғрисида”ги қарори бу борада муҳим ҳужжат бўлди.\nШу ўринда савол туғилади: умумтаълим фанларини билиш даражасини баҳолашнинг миллий тест тизимини жорий этиш бизга керакми? Албатта. Чунки миллат келажаги ёш авлод қўлида бўлиб турган бир пайтда уларнинг эртанги куни, таълим-тарбиясига эътибор ҳар қачонгиданда долзарб. Бу борада эртамиз эгаларининг фанларни ўзлаштириш даражасини билиш, салоҳиятини баҳолаш, қизиқишини аниқлаш муҳим аҳамият касб этади.\nҚарорга асосан, айнан ўқитиш сифати ва ўқувчиларнинг салоҳиятини баҳолаш мақсадида “Билим ва кўникмаларни баҳолаш маркази” нодавлат таълим ташкилоти ташкил этиш кўзда тутилган. Марказ зиммасига қуйидаги вазифалар юклатилган:\n– халқаро эътироф этилган баҳолаш методикасидан келиб чиққан ҳолда, умумтаълим мактабларида таълим сифатини баҳолашнинг замонавий усулларини ишлаб чиқиш;\n– умумий ўрта таълимда берилаётган билим ва кўникмалар сифатини тизимли баҳолаш учун назорат ишлари материалларини ишлаб чиқиш;\n– таълим сифатини баҳолаш бўйича дастурий маҳсулот ишлаб чиқиш;\n– Ўзбекистон Республикаси таълим соҳасидаги ваколатли давлат бошқаруви органлари ҳамда нодавлат таълим ташкилотлари ва муассасалари буюртмасига кўра саралаш, қабул қилиш ва якуний имтиҳонларни ўтказиш;\n– таълим муассасаларида педагогик фаолият олиб бориш ҳуқуқини берувчи таълим лицензиялари ва сертификатларини жорий этиш.\nШунингдек, ўқитувчи ва ўқувчиларнинг билим ва кўникмаларини баҳолаш, ўқувчиларнинг қизиқишларини аниқлаб, уларни мустақил фикрлашга ундаш, таълим тизимидаги ютуқ ва камчиликларни аниқлаш, ўқитувчиларнинг ўз фаолиятига ўзгартиришлар киритишини таъминлаш, ота-оналарга фарзандларининг ўзлаштириш даражаси ҳақида маълумот бериш марказнинг асосий вазифаларидан ҳисобланади.\nБунда баҳолаш тизими қандай самара беради?\nБилим ва кўникмаларни баҳолаш ўқувчиларнинг ўқишга онгли равишда муносабатда бўлиш, онгли интизом, қийинчиликларни енгиш, ўзида метин иродани ўстириш, атрофдагиларига нисбатан талабчан бўлишни ўргатади.\nУмумтаълим мактабларида ўқувчилар ўзлаштирган билимларини баҳолаш, уларни ўқув дарсликларида берилган материалларни пухта ўрганиб олишларига ва фанларга қизиқишини орттиради.\nЎқувчи ва ўқитувчиларнинг билими ва бажарган ишларидаги камчиликлари сезилиши натижасида мазкур камчиликларни бартараф этиш чоралари белгиланади. Айнан бу жараёнда ўқувчилар кенг фикр юритишга, ўқув материалларини асослашга, мулоҳаза юритиш ва исботлашни ўрганадилар.\nБу билан ўқувчи билимидаги камчиликларни тўлдиришга, ҳар бир масаланинг асл моҳиятини англашга, материалларни тушунишга кенг имконият яратилади. Ўқувчининг ўқишга иштиёқи ва нутқининг ўсиш даражаси ўрганилади.\nТаълим жараёнида ўқитувчи ва ўқувчининг фаолияти уйғунлиги таъминланади. Ўз билимининг бошқалар томонидан ҳаққоний ва тўғри баҳоланишига ишонч хосил қилган ўқувчида таълим олишга бўлган қизиқиш янада ортади.\nҲозирда ўқитувчилар ўқувчиларнинг билим даражасини баҳолашда кийинчилик ва муаммоли вазиятларга дуч келмоқда, чунки улар эски усуллардан фойдаланади. Яъни баҳолаш оддийгина савол ва жавоб тарзида олиб борилиши ўқувчиларнинг фанга бўлган қизиқишини сусайтиришга сабаб бўлади.\nБаҳолаш ўқувчида ўзлаштириш савияси неча фоиз эканлигини кўрсатиб беради. Нафақат ўзлаштирганлик савиясини, балки таълим олувчилар ичида иқтидорли ва қобилиятли ўқувчиларни аниқлашда ҳам муҳим омил саналади.\nБошланғич синфдан бошлаб таълим сифатини ва билимни баҳолаш боланинг интеллектуал имкониятларини рўёбга чиқаришга асос бўлади. Ўқитувчидан ҳам тинимсиз изланишни, янги технология ва методлардан фойдаланишни чуқур ўзлаштиришни талаб этади.\nДарҳақиқат, ўқувчилар билимини баҳолашнинг анъанавий тизими бир қанча нуқсонларга эга эканлиги сир эмас. Шундай экан, уни янада такомиллаштириш мақсадга мувофиқ бўлади. Бунда нафақат илғор педагогик маҳоратга эга ва баҳолаш мезонларини ҳам яхши ўзлаштирган, балки креатив фикрлай оладиган ўқитувчиларга эҳтиёж ошиши ҳеч кимга сир эмас.\nБилим ва кўникмаларни баҳолаш натижасида дарсликдаги материалларнинг қайси бири осон ёки қийин ўзлаштирилиши аниқ бўлади. Ўқувчи ўз хоҳишига монанд дарсга ижодий тайёргарлик кўради. Қайси ўқув материаллари қониқарлилиги билинади.\nЎқувчиларнинг дарсликда кўрсатилган материалларни тушуниши, англаши, амалда қўллай олиши ва ўз билимига танқидий баҳо бериш даражаси аниқланади. Нафакат ўқувчининг, балки ўқитувчининг ҳам кучли ва кучсиз томонлари, билим салоҳияти ва камчиликлари аниқланади.\nМана шу йўлдан оқилона ва тўғри фойдаланилсагина, ўз-ўзидан умумтаълим фанларини билиш даражасини аниқлаш ва давлат намунасидаги сертификатни олиш учун тест топширган ҳар бир абитуриентда ижобий ва яхши кўрсаткичлар бўлишига эришилади. Тестлар уларнинг дарс жараёнида ўқиган ва интеллектуал имкониятларини ҳисобга олган ҳолда ташкил этилса, юқори самарадорликка эришилади.\nТаълим тизимида ислоҳотларни амалга ошириш жараёнида ўқувчиларнинг билим ва кўникмаларини энг самарали метод ва воситалар ёрдамида назорат қилиш ҳамда баҳолаш муҳим аҳамиятга эга.\nБаҳолаш тизими орқали ўқувчиларнинг фанларни ўзлаштиришида бўшлиқлар ҳосил бўлишининг олди олинади. Жаҳон ёшлари билан тенгма-тенг рақобатлаша оладиган, кучли билим ва тафаккурга эга авлод шаклланади.


Карел Чапек. Чақалоқ воқеаси (ҳикоя) | www.ziyouz.uz\nБош саҳифа Жаҳон насри онлайн антологиясиКарел Чапек (1890-1938; Чехия)Карел Чапек. Чақалоқ воқеаси (ҳикоя)\nЧоп этилган 15.03.2020 08.02.2021 МуаллифZiyouz.uz\n— Ҳамонки комиссар Бартошек ҳақида гап очилган экан, — деди пан Кратохвил, — унинг бошидан кечган, аммо матбуотда унча ёритилмаган бир воқеа эсимга тушиб кетди; мен чақалоқ воқеасини айтмоқчиман. Хуллас, воқеа бундай бўлган эди. Бир куни полиция маҳкамасига, комиссар Бартошекнинг олдига бир жувон зор қақшаб йиғлаганча кириб келди. Бу аёл давлат амлоклари бошқармасида маслаҳатчи бўлиб ишловчи пан Ланданинг хотини эди. Жувоннинг кўзлари жиққа ёш, энтикиб-энтикиб нафас оларди. Кўп йиғлаганидан қовоқлари шишиб кетган, яноқларида хол-хол доғлар пайдо бўлган эди. Бартошекнинг аёлга раҳми келади ва бу қари бўйдоқ полиция амалдорига хос усулда баҳолиқудрат унга тасалли бера бошлайди:\n— Қўйинг, бўлди, нима, эрингиз каллангизни олармиди, азбаройи худо? Ҳали ухлаб турсин, апоқ-чапоқ бўлиб кетасизлар: мабодо яна ғалва кўтарадиган бўлса, ёнингизга пан Гохманни қўшиб юбораман, бир зумда эрингизнинг эсини киритиб қўяди. Энди, ўзингиз ҳам, тасаддуқ, эрингизнинг рашкини келтирадиган иш қилманг-да!\n— Полиция маҳкамаларида, маълумингиз бўлсинким, оилавий можароларни кўпинча шу тарзда бартараф қилишга одатланишган.\nЛекин бу хоним бошини сарак-сарак қилиб, шундай ўксиб-ўксиб йиғлардики, кўрган одамнинг юраги эзилиб кетарди.\n— Эҳ, жин урсин. — Пан Бартошек масалага бошқа томондан ёндошмоқчи бўлади. — Ҳа-а, ҳали у сизни ташлаб қочиб кетдими? Гапимга ишонинг, бари бир қайтиб келади касофат, э, садқайи кўз ёшингиз кетсин-е ўша аблаҳ!\n— Па-аан… комиссар, — деди йиғи аралаш жувон, — менинг болам… кўчада… Ўғирлаб кетишди… менинг боламни!\n— Бе, қўйсангиз-чи, — дейди комиссар ишонқирамай. — Ўғрилар нима қилади болани? Ўзи қочиб кетгандир бирон ёққа…\n— Йў-ўқ, қочмаган… У қоча олмайди ахир!.. — деб юм-юм йиғлайди бетаскин она. — Менинг Руженкам атиги уч ойлик чақалоқ.\n— Ҳали шунақа денг, — дейди болаларнинг қай вақтдан юра бошлаши ҳақида ҳеч қандай тушунчага эга бўлмаган пан Бартошек. — Унда менга айтинг-чи, қандай ўғирлаган бўлишлари мумкин уни?\nПан Бартошек, болангиз топилади, деб азза-базза, қайта-қайта қасам ичавериб терлаб кетди ва ниҳоят бу ёш онадан воқеа қандай бўлганлигини бир амаллаб билиб олди.\nВоқеа бундай бўлган экан: пан Ланда ўз назоратидаги амлокларни кўздан кечириш учун жўнаб кетган экан. Уйда ёлғиз қолган пани Ландова қизалоғи Руженка учун чиройли ошхўрак тикмоқчи бўлибди-ю бунинг учун шоҳи мато танлагани магазинга йўл олибди; Руженка ётган аравачани кўчада қолдириб дўконга кирибди, харид қилиб қайтиб чиқса, аравачаям, Руженкаям йўқмиш. Пан Бартошекнинг ярим соат куйиб-пишиб суриштириб билгани фақат шу бўлибди.\n— Гапингизга қараганда, пани Ландова, — деб хулоса чиқарди пан Бартошек, — бунинг учун хафа бўладиган томони йўқ; ўзингиз ўйлаб кўринг, чақалоқни ўғирлашга кимнинг ҳам кўзи учиб турибди? Одатда бунақа гўдакларни бировларнинг эшиги тагига ташлаб кетишади. Менинг иш тажрибамда ҳам шундай бир ҳодиса бўлган эди; аксар пайт чақалоқни пуллаш қийин бўлади; лекин аравача учун бирон нима ундириш мумкин; партўшакча учун ҳам — партўшакчаси бўлгандир, албатта? Фақат шу деб ўғирлик қилган бўлишлари мумкин. Тахминимча, кимгадир аравача билан партўшакча керак бўлиб қолган. Менимча, бу аёл кишининг иши. Негаки, чақалоқ солинган аравачани итариб юрган эркак одам дарров ҳамманинг эътиборини тортади. Ўша ўғри аёл чақалоқни бирон ерга ташлаб кетган бўлиши мумкин, — деб пан Бартошек ёш онани юпатмоқчи бўлди, — ахир ўзингиз ўйлаб кўринг, эмизикли чақалоқни бошига урадими? Кўнглим сезиб турибди, биз шу бугуноқ ўша қушчангизни топиб қўлингизга топширамиз.\n— Менинг Руженкагинам очқаб қолса нима бўлади? — дерди онаизор зор қақшаб. — Уни боқадиган пайт ўтиб кетди…\n— Ўзимиз уни боқамиз, — деб сўз берди комиссар, — сиз бемалол уйингизга бораверинг.\nПан Бартошек фуқаро кийимидаги бир айғоқчини чақириб, унга аёлни уйига кузатиб қўйишни буюрди.\nШу куни тушдан кейин комиссарнинг ўзи пани Ландованинг уйига келди.\n— Хуллас, гап бундай, муҳтарама пани, — деди у, — аравача топилди. Энди фақат чақалоқни топиш қолди. Бўш аравачани биз бир уйнинг дарвозахонасидан топдик, у уйда ҳеч қанақа чақалоқ йўқ экан. Тўғри, бир аёл фаррош хотиннинг олдига келиб, рухсат берсангиз, шу ерда боламни эмизиб олсам, дебди, ҳм… м… шундай дейишга дебди-ю дарров жўнаб қолибди… Жин урсин, — деди у бирдан бошини сарак-сарак қилиб, — ахир у аёл аравачани эмас, айнан чақалоқни ўғирлаган бўлиб чиқади-ку. Демак, азизим пани, ҳамонки бола ўша ўғри хотинга керак экан, у чақалоғингизга зиён етказмайди, уни еб ҳам қўймайди; хулласи калом, қайғурмасангиз ҳам бўлади.\n— Лекин мен ўз Руженкамни қайтариб олишни истайман, — деди пани Ландова аянч билан.\n— Ундай бўлса, пани, бизга болангизнинг фотосурати керак ё бўлмаса, унинг алоҳида белгилари ҳақида гапириб беринг, — деди комиссар энди овозига расмий тус бериб.\n— Вой, қизиқ экансиз-у, пан комиссар, — деб йиғлаб юборди пани Ландова, — болаларни бир ёшга тўлмагунча суратга олиш мумкин эмаслигини наҳотки билмасангиз? Бунинг хосияти ёмон бўлармиш — кейин бола ўсмай қолармиш…\n— Ҳм, — деб тўнғиллаб қўйди комиссар, — унда, ҳеч бўлмаса, чақалоғингизни аниқроқ таърифлаб беринг.\nОнанинг таърифи жуда муфассал бўлди: Руженкагинамнинг сочлари ипакдек майин, бурунчаси — тугмачадек, кўзлари бирам чиройли-бирам чиройлики! Оғирлиғи тўрт кило-ю тўрт юз тўқсон грамм. Қизғиш рангли думбачаларида кулдиргичлари бор, оёқчаларидаги бўғинларини айтмайсизми…\n— Қанақа бўғинлар? — деди комиссар ҳушёр тортиб.\n— Шунақанги ширин бўғинларки, ўпиб-ўпиб олгинг келади! — деди она пиқ-пиқ йиғлаганча. — Бармоқчалариям шунақа ширин-ширин. Ойижонисига қандай кулиб боқишини кўрсангиз эди!..\n— Мени кечирасиз, хоним, — дея эътироз билдирди пан Бартошек, — бунақа таъриф бўйича биз болани топа олмаймиз ахир! Алоҳида белгилари йўқми унинг?\n— Бошидаги чепчиги пуштиранг лента билан боғланган, — деб ҳўнграб йиғлаб юборди она. — Қизалоқларнинг чепчигига доим пуштиранг лента тикишади! Худо хайрингизни берсин, комиссар, Руженкамни қидириб топинг!\n— Тишлари қанақа унинг? — деб яна аниқламоқчи бўлди пан Бартошек.\n— Вой, қанақа тиш? Ахир у энди уч ойли бўлди-ку! Вой, унинг ойижонисига қандай кулиб боқишини кўрсангиз эди! — Пани Ландова тиз чўкди: — пан комиссар, қизчамни топиб берасиз-а? Сўз беринг!\n— Ҳаракат қиламиз, — дея ғўлдиради ўзини ўнғайсиз ҳис қилган пан Бартошек, — илтимос, туринг ўрнингиздан. Ахир ўзингиз ўйлаб кўринг, ўша хотин нима қиларкан уни ўғирлаб? Битта мурғак чақалоқдан нима наф кўриш мумкин?\nБу гапдан ҳайрон қолган пани Ландованинг оғзи очилиб қолди.\n— Вой, ахир боладан ширинроқ, боладан гўзалроқ нарса йўқ-ку бу дунёда! Наҳотки сизда, пан комиссар, оналик меҳридан асар ҳам бўлмаса?\nПан Бартошек ўзидаги бу камчилик ҳақида гапиришни лозим топмади ва шоша-пиша гапни бошқа ёққа бурди:\n— Назаримда, бундай ўғирликка фақат ўз боласидан айрилиб қолган, аммо болали бўлишни жудаям хоҳлаган аёлгина жазм қилиши мумкин. Буни, биласизми, баъзида қовоқхоналарда юз берадиган воқеага қиёс қилиш мумкин: агар бирон хўранда адашиб сизнинг қалпоғингизни кийиб кетса, сиз ҳам бировнинг қалпоғини кийиб олиб уйингизга жўнайсиз. Лекин мен бу соҳада баъзи чораларни кўриб қўйдим: одамларимга Праганинг қаерида кимнинг уч ойли чақалоғи нобуд бўлганини суриштириб билишни ва бориб текшириб кўришни буюрдим. Аммо сиз берган таърифлар бўйича чақалоқни таниб олишимиз жуда мушкул бўлади.\n— Лекин мен танийман-ку уни, — деб пиқиллай бошлади яна пани Ландова.\nПан комиссар елкасини учириб қўйди.\n— Майли, шундай бўлса ҳам, — деди у ўй суриб, — жонимни тикиб гаров ўйнайманки, ўша хотин бирон манфаатни кўзлаб ўғирлаган болани. Меҳр ё муҳаббат туфайли бола ўғирлаш, муҳтарама пани, жуда сийрак учрайдиган ҳол; асосан — пул деб ўғирлик қилишади. Бўлди-да, энди, кўп обидийда қилаверманг, жин урсин! Биз қўлимиздан келган ҳамма ишни қилиб кўрамиз.\nПан Бартошек полиция маҳкамасига қайтгач, ўз ходимларига деди:\n— Қани, айтинглар-чи, қай бирингизнинг уч ойли жинқарчаси бор? Бўлса, менга олиб келиб кўрсатинглар.\nБир полициячининг хотини ўзининг чақалоғини олиб келиб комиссарга кўрсатди. Пан Бартошек боланинг йўргагини ечиб кўрсатишни буюрди ва деди:\n— Вой бў-ў, ҳамма ёғи шиптир-ку! Ҳа, мана — бошида сочи бор, бўғинлари ҳам… Мана бу бурунча бўлса керак-а? Тишларига келсак — биттаям йўқ… Айтинг-чи, азизам, бир чақалоқни иккинчисидан қандай фарқ қилиб бўлади?\nПолициячининг хотини боласини бағрига маҳкам босганча фахр билан деди:\n— Ахир бу менинг Маничкагинам-ку! Кўрмаяпсизми, пан комиссар, қизимиз худди қуйиб қўйгандек отасининг ўзгинаси?\nПан комиссар полициячи Гохман томонга ишонқирамай кўз қирини ташлади; Гохман мўйлабини диккайтириб, ажин қоплаган сўлғин лунжларини шишириб, дилбандини ўқловсифат бармоқларини ўйнатиб эркалар ва кучук бўлиб вовулларди.\n— Йўқ, мен бир нарса деёлмайман, — ғўлдиради комиссар, — менимча, бурни ҳам сира ўхшамайди, балки кейинчалик катталашар… Яхшиси, мен сайлгоҳга бориб, у ердаги жинқарчаларни кўздан кечираман… Сирасини олганда, йигитларимиз ҳар қандай безори ва ялангоёқ дайдиларни бир қарашдаёқ таниб олади. Аммо лекин мана бунақа йўргакланган жимитларни, билмадим, қандоқ таниса бўларкин.\nБартошек тахминан бир соатдан кейин мутлақо ҳафсаласи пир бўлиб қайтиб келди.\n— Менга қаранг, Гохман, — деди у ўз ёрдамчисига юзланиб. — Ахир бу ғирт бемаънилик-ку — ҳамма гўдакларнинг башараси бир хил! Чақалоқнинг ташқи қиёфасини тасвирловчи сўзлардан ҳеч бир наф йўқ. Нима, “Аёл зотидаги уч ойли чақалоқ қидирилмоқда, бошидаги сочлари ипакдек майин, бурни тугмачадек, кўзлари чиройли, думбасида кулдиргичлари бор, вазни тўрт кило-ю тўрт юз тўқсон грамм”, деб эълон берамизми? Шунинг ўзи кифоя қилармикин?\n— Пан комиссар, менга қолса, чақалоқнинг вазни ҳақида эслатмаган бўлардим, — деб жиддий тарзда маслаҳат берди Гохман, — нега десангиз, бу жинқарчалар, ичи келишига ёки онасини эмишига қараб, дам оғирроқ, дам енгилроқ бўлиши мумкин.\n— Ё Исо алайҳиссалом, — деб юборди комиссар, — мен қаёқдан билибман буларни? Ахир бизнинг соҳамиз эмас-ку эмизикли болалар! Менга қаранг, — деди у бирдан кўнгли ёришиб, — нима дейсиз, агар бу ишни биронта бошқа органга, масалан, “Она ва болани ҳимоя қилиш” бўлимига ошириб юборсак, қандоқ бўларкин-а?\n— Лекин ўғирлик содир бўлгани аниқ-ку, — деб эътироз билдирди Гохман.\n— Ҳа, ўғирлик содир бўлган, — деб тўнғиллаб қўйди комиссар. — Э худо, агар бирон кишининг соатини ё бошқа қандайдир фойдали нарсасини ўғирлашганда эди — нима қилиш кераклигини билардим; лекин ўғирланган чақалоқни қандай қидириш мумкин — ақлим бовар қилмайди!\nШу пайт эшик очилиб, бир полициячи пани Ландовани хонага бошлаб кирди. У йиғларди.\n— Пан комиссар, — деб мурожаат қилди полициячи, — мана бу хоним кўчада бир аёлнинг боласини қўлидан тортиб олмоқчи бўлиб жанжал кўтарди, сал бўлмаса, юмма талашиб уришиб кетай деди. Шунинг учун уни бу ёққа бошлаб келдим.\n— Бу нима қилганингиз, пани Ландова? — деб Бартошек қонунни бузган аёлга танбеҳ бера бошлади, — бизни қийнаб юбордингиз-ку!\n— Ахир у менинг Руженкам эди! — деб ҳўнграб юборди жувон.\n— Ҳеч ҳам Руженка эмас! — деди полициячи. — У аёлнинг фамилияси Роубалова, Будечская кўчасида тураркан, қўлидаги чақалоқ уч ойли ўғил бола эди.\n— Ана, кўрдингизми, нодон аёл! — деди аччиғланиб пан Бартошек. — Агар яна бизнинг ишимизга аралашадиган бўлсангиз, биз болангизни қидиришдан воз кечамиз, билдингизми? Шошманг-чи, — деди у бир нимани эслаб. — Қизчангиз нима деб чақирганингизда қулоқ соларди?\n— Биз уни Руженка деб чақирардик, — деб бир инграб қўйди ёш она. — Яна шакарим, оппоғим, олтиним, фариштам, қўзичоғим, офтобим, жажжигинам… деб чақирардик уни.\n— Шу сўзларнинг ҳаммасига у қулоқ солармиди? — деди ҳайрон қолган комиссар.\n— У ҳамма-ҳамма гапни тушунади! — деб ишонтирмоқчи бўлди она кўзёшларини тиёлмай йиғларкан. — Биз унга бармоқларимизни ўйнатиб, кучукча бўлиб акилласак, мушукча бўлиб миёвласак ёки уни қитиқласак, шунақанги қиқирлаб куладики…\n— Сизга шуни айтишим керакки, пани Ландова, ҳамма уринишларимиз зое кетганидан афсусланаман. Чақалоғи ўлган оилаларда сизнинг Руженкангиз топилмади; одамларим ҳаммаёқни кезиб чиқишди.\nПани Ландова бир нуқтага тикилганча қотиб қолди. Кейин бирдан кўнгли ёришиб гапира бошлади:\n— Пан комиссар, мен Руженкамни топиб берган одамга ўн минг крона бераман. Ҳаммаёққа овоза қилинг… қизчамнинг дарагини топган одам ўн минг олади…\n— Мен буни сизга маслаҳат бермасдим, муҳтарама пани, — деди пан Бартошек ишонқирамай.\n— Сиз бемеҳр одам экансиз! — деди ёш жувон мунгли оҳангда. — Мен Руженкам учун ўз жонимни тикишга ҳам тайёрман!\n— Ихтиёрингиз, — деб ғўлдираб қўйди пан Бартошек. — Майли, эълон қилишим мумкин, фақат, худо ҳаққи, ўтиниб сўрайман сиздан, бошқа халақит қила кўрманг бизга!\n— Жуда оғир иш, — деб хўрсиниб қўйди у пани Ландова хонадан чиқиб кетганидан кейин. — Мана, кўрасиз, роса машмаша бошланади энди.\nДарҳақиқат, машмаша бошланди: эртаси куни учта айғоқчи агент ҳар қайсиси биттадан биғ-биғ йиғлаётган уч ойли қизалоқни кўтариб келди, яна бир айғоқчи — бизга таниш бўлган Пиштора эса, эшикдан бошини кабинетга тиқиб иршайганча деди:\n— Пан комиссар, ўғил бола керак эмасми? Арзонроққа топиб берардим.\n— Ҳамма бало шу мукофот пулида, жин урсин, — деб сўкинди пан Бартошек. — Бунақада ҳали маҳкамамиз қошида етимхона очишимизга тўғри келади… Падарига лаънат!\n“Падарига лаънат! — деб ижирғанарди у ўзининг бўйдоқлик ҳаёти ўтадиган маконига йўл оларкан. — Ҳайронман, энди қандоқ топаркинмиз у жинқарчани?”\nУйда уни ходимаси қарши олди. У суюнчи сўрамоқчи бўлгандай, оғзи қулоғида, шақиллаб гапира бошлади:\n— Пан комиссар, — деди у салом бериш ўрнига, — сиз бир кириб кўринг Бойвуччангизни.\nКитобхонга маълум бўлсинким, Бойвучча — бу Боксёр зотли урғочи ит бўлиб, у қайсиям бир немис бўрибосари билан зино иш қилиб қўйган эди. Кези келганда, шуни айтишим керакки, бу турли тоифадаги итлар қандай қилиб бир-бирини таниркин, деб ҳайрон қоламан; масалан, този ит такса зотидан бўлган итнинг ит эканлигини қайси белгиларига қараб билиб оларкин — асло тушунолмайман. Биз одамлар бир-биримиздан тилимиз ва динимиз билан фарқ қиламиз-у, аммо бир-биримизни еб қўйишга тайёрмиз. Хулласи калом, бу Бойвучча тушмагурнинг кўзи ёрибди — у немис бўрибосаридан нақ тўққизта кучук бола туғиб, энди думини ликиллатиб масъуд кайфиятда узала тушиб ётган эди.\n— Анавини қаранг! — деб лаби лабига тегмай тинимсиз бижилларди уй ходимаси, — шунча фарзанд кўрганидан гердайиб ётишини кўринг. Вой тавба! Рост-да, нега гердаймасин? Она-ку ахир!\nПан Бартошек ўйланиб қолди ва:\n— Она дейсизми? — деб сўради. — Нима, ҳамма оналар ҳам ўзларини шундай тутишадими?\n— Вой, бўлмасам-чи! — деди бундай саволдан ажабланган уй ходимаси. — Сиз биронта онанинг олдига бориб, унинг боласини бир мақтаб кўринг — биласиз!\n— Қизиқ! — деб қўйди пан Бартошек. — Бўпти, мен синаб кўраман.\nИкки кундан кейин Катта Прагада яшовчи ҳамма болали оналарнинг дили яйраб, кўнгли тоғдек кўтарилиб кетди. Улар болаларини аравачага солиб ё қўлда кўтариб кўчага чиққанларида шу заҳотиёқ олдиларига башанг кийинган полициячи ёки бошига қора котелок кийган ғоят сертакаллуф одам келиб, уларнинг ширин-шакар болаларига кулиб боқар ва уни эркалаб, аста иягини қитиқлаганча мақтов сўзлар айтарди:\n— Вуй, мунча ширин бола экан-а! Қанчали бўлди?\nҚисқаси, бундай мулозаматлар барча оналар учун ҳақиқий байрам бўлганди.\nШу куниёқ соат ўн бирларда агентлардан бири комиссар Бартошекнинг ҳузурига ранги қув ўчиб, дағ-дағ титраётган бир аёлни бошлаб келди.\n— Бу ўша, пан комиссар, — деди у Бартошекка, — у болани аравачада сайр қилдириб юрган экан; олдига бориб: “Вой-бў-ў, болангиз қўғирчоққа ўхшайди-я, қанчали бўлди?” — деган эдим, бу аёл менга ўқрайиб қаради-да, дарров боланинг юзини парда билан тўсиб қўйди. Шунинг учун ҳам, қани, мен билан юринг-чи, дедим-да, бу ёққа бошлаб келавердим.\n— Дарров бориб пани Ландовани чақириб келинг, — деб буюрди комиссар. — Энди сиз, ойимқиз, қани, худо ҳаққи, менга айтинг-чи, ўғирланган бола нега керак бўлиб қолди сизга?\nОйимқиз кўп тихирлик қилмади, икки оғиз гап айтмасдан тилидан илинди. Бу ҳали турмушга чиқмаган аёл қайсиям бир жанобдан қизалоқ туғибди. Бола сўнгги икки кун давомида тоби қочган бўлса керак, кеча-ю кундуз муттасил биғиллаб йиғлайверибди — қорни оғриган-да. Учинчи кеча она боласини бағрига олиб, унга кўкрагини берган-у, ўзи ухлаб қолган; уйғонса, бола ўлиб қолганмиш.\n— Бир нарса дейиш қийин, — деди пан Кратохвил шубҳалангандай бўлиб. — Шундай бўлиши мумкинмикин?\n— Нега мумкин бўлмас экан, — деб суҳбатга аралашди доктор Витасек. — Биринчидан, она икки кеча деярли мижжа қоқмаган, иккинчидан, бола ошқозон катари дарди билан оғриган ва бир неча кунгача онасини эммаган. Бунинг натижасида, она кўкраги жуда оғирлашган; шунга кўра, маст уйқуда бўлган она бехосдан кўкраги билан болани босиб қўйган ва гўдак нафас ололмай ўлиб қолган бўлиши мумкин. Бунақа ҳолат юз бериши мумкин, албатта. Хўш, кейин нима бўлибди?\n— Хуллас, боя мен айтгандай бўлган, — деб ҳикоясини давом эттирди пан Кратохвил. — Бу аёл боласининг ўлиб қолганини кўргач, бу ҳақда черковга хабар қилгани кўчага чиққан, лекин йўлда кетатуриб, пани Ландованинг қизчаси ётган аравачани кўрган-у черковга бориш ниятидан қайтган: унинг кўнглига, ўйнашим бўлган жаноб бегона бола учун ҳам бояги-боягидай алимент тўлайверади, деган фикр келган. Яна, айтишларича, бу аёлнинг кўкраклари қаттиқ оғрий бошлабди, сути кўпайиб кетганидан.\n— Бу ҳам тўғри, — деди пан Витасек бош ирғаб.\n— Биласизми, пан Витасек, — деди пан Кратохвил, — мен бунақа ишларни унча тушунмайман. Гапнинг пўскалласи, у пани Ландованинг аравачасини ўғирлаган-у, кейин аравачани бегона бир уйнинг дарвозахонасига ташлаб кетган. Руженкани эса ўзининг марҳума Зденочкаси ўрнига қиз қилиб олган. Афтидан, бу аёл сал телбанамо бўлса керак: ўлиб қолган қизчасини холодилникка қўйиб қўйибди — кечаси қоронғида бир ерга олиб бориб кўмаман, деган хаёл билан.\nБу орада пани Ландова ҳам етиб келди.\n— Мана, ойижониси, — деди унга пан Бартошек. — Олинг, ана, ширин-шакарингизни.\nПани Ландованинг кўзларидан тирқираб ёш чиқиб кетди.\n— Вой, бу менинг Руженкам эмас! — деб ҳўнграб йиғлаб юборди у. — Руженкамнинг чепчиги бошқача эди!\n— Жин урсин! — деб бақириб берди комиссар. — Олдин йўргагини ечиб қарасангиз-чи!\nБолани ёзув столига ётқизиб, йўргагини ечишди: шунда пан Бартошек чақалоқнинг оёқчаларини кўтариб туриб деди:\n— Энди қаранг-чи, думбачасида кулдиргичлари бормикин…\nПани Ландова эса, аллақачон тиз чўкиб олиб, жигарпорасининг бошидан то товонигача ялаб-юлқаркан, юм-юм йиғлаганча дерди:\n— Вой, ўргилай сендан, Руженочкагинам, вой ойижонинг айлансин сендан, олтиним, оппоғим, ўзим гиргиттонинг бўлай, попук қизим…\n— Ўтинаман, пани Ландова, — деди бундай манзарани унча хуш кўрмаган пан Бартошек, — бас қилинг йиғини, бўлмаса, азбаройи шифо, мен бўйдоқлик ҳаётимга хотима ясаб юбораман. Энди ваъда қилганингиз ўн минг крона масаласига келсак, хоним, сиз у пулни ёлғиз оналарга ёрдам фондига беринг, келишдикми?\n— Пан комиссар, — деб юзланди унга қалби шавқу завққа тўлган пани Ландова. — Руженкамни қўлингизга олиб, унга оқ фотиҳа беринг!\n— Шу шартмикин? — деб тўнғиллади пан Бартошек. — Қанақа қилиб қўлга олиш керак ўзи буни? Ҳа, бундай денг. О, қаранг, ҳозир у йиғлаб юборади. Ушланг, олинг уни тезроқ! Руженкангиз ўзингизга буюрсин!\nЧақалоқ воқеаси шундай тугаган эди.\nРукнларКарел Чапек (1890-1938; Чехия)ТегларКарел Чапек, Таржимон: Қодир Мирмуҳамедов\n← Аввалги Аввалги Усмон Азим. Тонг отган томонларда (спектакль)\nКейинги → Кейинги: Аҳмад ас-Сарахсий (835-899)


Ишчи гуруҳ ёшлар базасини шакллантирмоқда\n«Ёшлар –келажагимиз» Давлат дастури ижросини таъминлаш мақсадида Ўзбекистон ёшлар иттифоқи ташаббуси билан Республика бўйлаб штаб ва ишчи гуруҳлар фаолияти йўлга қўйилган. Ҳозирда мамлакатимизнинг энг чекка ҳудуларигача ўрганишлар олиб бораётган ишчи гуруҳ ходимлари ёшларнинг қизиқишлари, орзу-истаклари, режалари, мавжуд муаммо ва камчиликларини чуқур ўрганиб, таҳлил қилишмоқда.\nЎз навбатида ёшлар масалаларига жойида ижобий ечим топиб ҳал этилмоқда.\nИшчи гуруҳлар уйма-уй юриб, барча ёшлар тўғрисидаги маълумотлар базасини шакллантириш, тадбиркорлик фаолиятини бошлаш истагидаги ёшларга кўмаклашиш, кредитлар ажратилишида амалий ёрдам бериш каби муҳим вазифаларни амалга оширишмоқда.\nАниқланган ишсиз ёшларни ишга жойлаштириб, аҳолининг ижтимоий маиший муаммоларини ҳал этиш чораларини кўраётган штаб эса ишчи гуруҳлар фаолиятини мувофиқлаштириш билан бирга маълумотларни умумлаштириб бормоқда. Хусусан, Қорақалпоғистон Республикасида ҳам Дастур ижросини таъминлаш борасида самарали ишлар олиб борилмоқда. Республика ишчи гуруҳи аъзолари Мўйноқ туманидаги ёшлар билан ҳам учрашдилар. Ёшлар иссиқхона ташкил қилиш, нон ва макарон маҳсулотларини ишлаб чиқариш, маиший техника хизматлари кўрсатиш, кутубхона фаолиятини йўлга қўйиш борасида бизнес лойиҳаларини тақдим этдилар. Ёшларнинг 14 нафарига жами 1 млрд. 825 млн. сўмлик кредит ажратишга қарор қилинди.\nУчрашувлар давомида ёшларнинг тилак-истаклари ҳисобга олиниб, Ёшлар иттифоқи томонидан Мўйноқ саноат-транспорт касб-ҳунар коллежида жойлашган «Ёшлар маркази» учун 10 та тикув машинаси, 10 та компютер ва бошқа техник жиҳозлар, шунингдек коллеж спорт зали учун инвентарлар ажратиш белгилаб олинди.


Мақомидан мосуво оталар - Huquq.uz\nМақомидан мосуво оталар\n17:31 - 26.02.2021\nСуд зали. Суднинг қора курсиси. Қора курсидаги судланувчи…\nБу каби атамаларга асосан бирор жиноят билан боғлиқ суд очеркларидагина кўзингиз тушади. Шу боис жиноят тафсилоти билан танишар экансиз, аксарият ҳолларда судланувчига нафрат уйғонади, жабр ланувчига нисбатан эса ачиниш ҳисси пайдо бўлади.\nЖорий йил 19 февраль куни жиноят ишлари бўйича Миробод тумани судида алимент масаласи кўриб чиқилди. Судда қатнашганимга анча йиллар бўлганди. Шу сабабли гувоҳи бўлганларим каминага ўзгача таъсир қилди. Суд ва прокуратура ходимларидан фарқли ўлароқ, зурриёди учун тайинланган алиментни тўлашдан бў йин товлаган оталар, уларга тайинланаётган жазолар ҳақида ОАВдан хабар топиш бошқа-ю, бунга бевосита гувоҳ бўлиш, даъвогар билан жавобгарнинг важларини эшитиш умуман бошқа экан.\nХуллас, иш ҳужжатларидан маълум бўлишича, биринчи ҳолатда Ж. исмли фуқаро 2012 йилда хотини билан ажрашган. Аслида ажрашган дейишнинг ўзи ҳам мантиққа унчалик тўғри келмайди: эр-хотиннинг ўртасида на қонуний ва на шаръий никоҳ бор. Аммо фарзанд дунёга келиб, ота қизчасини тан олган, фамилиясини берган. Кўп ўтмай ўртада зиддият пайдо бўлиб, ажралишади. Она суд га мурожаат қилгач, фарзанд таъминоти учун алимент тайинланади. Ота аввалига бир миллион сўм, сўнгра 800 минг сўм тўлайди ва шу билан ғойиб бўлади, орада яшаш жойини ҳам ўзгартириб туради. 2014 йилда қидирувга берилади. Топишнинг иложи бўлмагач, она уни оталикдан маҳрум қилишни сўраб судга мурожаат қилади. Ж. судга келмайди ва сиртдан оталик ҳуқуқидан маҳрум этилади.\n2019 йилда Ж. пайдо бўлади ва Мажбурий ижро бюроси ходимлари унга мажбуриятини эслатишади. У бўлса «ана тўлайман», «мана тўлайман» дея вақтдан ютиш пайида бўлади. Бу орада она турмушга чиқиб, хорижга кўчиб кетган, бола бувининг қарамоғида қолган эди. 2020 йилда пандемия туфайли Ж.га енгиллик берилади. У ортиқча безовта қилинмайди. Аммо у бундан хулоса чиқармайди. 2021 йилга келиб, энди буви қизининг номидан ишончли вакил сифатида алимент ундиришни сўраб судга мурожаат қилади. Бу пайтда ота тўлаши керак бўлган алимент миқдори 116 млн. 700 минг сўмдан ошган экан.\nЭътиборли жиҳати, Ж. судьянинг нима учун шу пайтгача алимент тўламагани ҳақидаги саволига «Бу ҳақда менга ҳеч ким мурожаат қилмади. Уларнинг қийналиб қолганини билмаган эдим» дея жавоб берди. Мантиқсиз баҳона. Ваҳоланки, ҳозиргина бундан 8 йилча олдин фарзандининг таъминоти учун 1 млн. 800 минг сўм тўлаганини айтган эди. «Сизни бу ҳақда бир неча марта огоҳлантиришган экан-ку?!» деган саволга эса иккинчи оиласи, тўртта боласи борлигини, топган-тутгани уларнинг таъминотидан ортмаётганини рўкач қилди. Қолаверса, ким билсин, балки у оталик ҳуқуқидан маҳрум қилингани туфайли алимент тўлашдан озод этилишидан умидвордир? Агар шундай хаёлда бўлса, хомтама бўлмасин: Оила кодексининг 81-моддасида «Отаоналик ҳуқуқидан маҳрум қилинган ота- она қайси болага нисбатан ота- оналик ҳуқуқидан маҳрум қилинган бўлса, шу болага нисбатан бўлган қариндошлик фактига асосланган барча ҳуқуқлардан, шу жумладан ундан таъминот олиш, шунингдек болали фуқаролар учун қонун ҳужжатларида белгиланган имтиёзлар ва нафақалар олиш ҳуқуқларидан маҳрум бўлади. Ота-оналик ҳуқуқидан маҳрум қилиниши ота- онани ўз боласига таъминот бериш мажбуриятидан озод қилмайди» деб белгилаб қўйилган.\nШундай бўлса-да, у оталик ҳуқуқини тиклаш тўғрисида суд-\nга ариза берганини билдириб, мазкур масала ҳал бўлгунича ишни кўрмай туришни илтимос қилди. Суд унинг талабини инобатга олди.\nСуд мажлиси тугагач Ж. билан суҳбатлашдим. Ж. фарзандидан асло воз кечмаслигини, қандай бўлмасин оталик ҳуқуқини тиклаб, уни яна қарамоғига олишини, пулни ҳам албатта тўлашини таъкидлар экан, унга ишонгим келди. Бироқ хайрлашиш арафасида «Ҳали қараб туришсин! ДНК қилдираман. Бу бола ростдан ҳам меникими ёки йўқ, ҳаммасини аниқлайман» деганидан кейин иккиланиб қолдим. Бюро ходими «Унга ишонманг, икки йилча бўлди ДНК қилдираман деб юрганига. Нима қилиб бўлса-да, вақтдан ютмоқчи. Биз ҳам бўш келмаймиз…» дегач эса унга ишончим тутун каби ҳавога сингиб кетгандек бўлди. Агар қарздор ростдан ҳам боласининг таъминотидан қочиш учун найранг қилаётган бўлса, нимаям дердик, буёғи унинг виждонига ҳавола. Эртага бу қилмиши учун жавоб берадиган ҳам унинг ўзи…\nАлиментдан 6 млн. сўм қарзи бор иккинчи ота суд залига таклиф қилинганда эса уни кўриб, очиғи, ҳайрон бўлдим. Баланд бўйли, навқирон, ёзувчилар таъбири билан айтганда, тоғни уриб талқон қилгудек. Даъвогарнинг айтиши ва иш ҳужжатларидан аён бўлишича, қарздор А. судга ойлик маоши ҳақида сохта маълумот тақдим қилган. Бу шахсга суд томонидан фарзандининг таъминоти учун ҳар ойда 170 минг сўмдан тўлаш тайин лангани ҳам даъвогарнинг гапи чинлигига исботдек туюлди. Бу албатта шахсий фикрим, қолаверса, мазкур ҳолатга суд қонуний баҳо беради.\nАйтмоқчи, қарздор суд жараёнида шу кунгача алиментни тўлиқ тўлаб келганини билдириб, тўлов квитанцияларини ҳам тақдим этар экан, қарз қаердан пайдо бўлганига изоҳ сўради. Бюро ходимининг судга тушунтиришича, А. ҳақиқатан ҳам 2020 йилгача алиментни тўлаб келган. Бироқ пандемия бошлангани сабабли ишсиз қолган. Бу эса уни алимент тўлаш мажбуриятидан озод этмайди. Оила кодексининг 102-моддасида «…Алимент тўлаши шарт бўлган ота-онанинг иш ҳақи ва (ёки) бошқа даромади доимо бир хилда бўлмай, ўзгариб турса ёхуд даромадининг бир қисмини натура тарзида оладиган бўлса, шунингдек даромаддан улуш тарзида алимент ундириш имконияти бўлмаса ёинки ота-она расман белгиланган иш ҳақи ёки даромадга эга бўлмаса, вояга етмаган болаларнинг таъминоти учун тўланиши лозим бўлган алимент миқдори ҳар ойда пул билан тўланадиган қатъий суммада белгиланиши мумкин» деб қайд этилган. Шунга кўра қарздорнинг ишламаган даври учун қатъий сумма белгиланган ва шу сабабли яна қарздорлик пайдо бўлган.\nФуқаро А. шундан кейингина суддан қарзини тўлаш учун 1 йил муҳлат сўраб, қисқартиришга кўнмади. Даъвогар эса бу муддатнинг кўплигини айтиб, эътироз билдирди. Юқоридагилардан келиб чиқиб суд А.га 15 сутка маъмурий қамоқ жазоси қўлланишини эълон қилди.\nАйтмоқчи, маълум бўлишича, даъвогардан ажрашганидан ке йин қарздор яна бир аёл билан турмуш қуриб, ундан икки нафар фарзанд кўрган. Буни қарангки, орада у билан ҳам ажрашишга улгуриб, айни пайтда бошқа аёл билан яшаётган экан. Ҳозирча иккинчи аёли фарзандларининг таъминоти учун уни судга бермабди. Энди учинчи никоҳидаги аёл ҳамда туғилажак фарзандларининг тақдири ҳам унга боғлиқ. Умид қиламизки, белгиланган 15 суткалик қамоқни ўташ қарздорга қилмишларининг оқибатини таҳлил қилиб, хулоса чиқариши учун етарли бўлади. Акс ҳолда…


Ўзбектош Сайхун (1)\nҲасан Турсунов (1)\nСардор “Бешагачский” - тоза ўғри\nБу асар жиноят дунёсидаги шавқатсиз муносабатлар тўғрисидадир. Асардаги баъзи персонажлар ва баён этилган воқеалар ёки исмлар ҳаётдаги айрим кишиларга ёки қандайдир ҳодисаларга мос келиб қолса, бу мутлоқо тасодифдир.\nЎзингизни биласизми? Биринчи жилд\nКитобимиз — оммабоп тестларнинг жамланмасидан иборат. Улар ҳаммаси эмас, албатта. Ҳозирда дунё бўйлаб юз мингларча тестлар тарқалган.\nОзод Мўъмин Хўжадан яна бир ажойиб фантастика.\n«Cевги сайёраси»нинг сири\nМен сени севаман! Сени бутун борлиғим, вужудим билан шундай севаманки, буни тил билан тасвирлаб бера олмайман.\nФазо бутунлай қоп-қора. Атрофда юлдуз зоти кўринмайди. Кема учяптими ёки бир жойда муаллақ турибдими, билишнинг иложи йўқ. Турли машина ва асбобларнинг сон-саноқсиз чироқчалари, рақамлар устида ликиллаб турувчи кўрсаткичлари бирор маънони англатмайди.\nАндроид — одамсифат ақлли робот. Мутахассис бўлмаган кимса унинг ташқи қиёфасидан, юриш-туришидан, гап-сўзларидан “homo sapiens”дан, яъни онгли инсондан фарқ қила олмайди\nОзод Мўъмин Хўжадан яна бир фантастика.\nШаҳар ортда қолгач, у тезликни маромига етказди. Радионинг қулоғини буради. Карнайдан тарала бошлаган рок мусиқанинг шахдам садолари кайфиятини кўтарди.\nОзод Мўъмин Хўжадан фантастика.\nЕр, ҳаво, сув, олов ва ...\nОзод Мўъмин Хўжадан яна бир фантастика\nПаҳлавон Маҳмуднинг севгиси\nБу пайтда, у давра ўртасида рақиби билан юзма-юз беллашаётганди. Диққати бузилди.\n«Тўнғич» — пахтакор робот. «Оқ олтин» етиштиришнинг бутун машаққати унинг гарданида.\nТинмай шиддатли ёмғир ёғарди. Шамол ўз кучини намойиш қилиб, ёмғир томчиларини юзимга, эгнимга, шимларимга уриб, ҳамма ёғимни шилта-шалаббо этарди. Совуқ ҳаво баданимга ўтиб, теримни жунжиктирарди.\nАммо, мен бунга писанд қилмай олға қадам ташлайверардим. Мен билардим, ҳозирги пайт бундай юриш руҳиятим учун зарур. Манзилга етиб олсам бўлди – мени иссиқ уй, чой ва хотиржамлик кутмоқда.


Huawei минглаб россияликларни алдаб келмоқда - Terabayt.Uz\nHuawei минглаб россияликларни алдаб келмоқда\nКўп ва яхши флагман смартфон ишлаб чиқариш, мобил қурилмаларини кучли аппарат ва дастурий таъминот воситалари билан таъминлаш баробарида, фойдаланувчи қўлидаги смартфонда юзага келган муаммога ечим топиб бериш ҳам йирик смартфон брендлари олдида турган муҳим масала. Жаҳоннинг оммабоп брендларидан саналган Huawei мухлисларини техник қўллаб-қувватлашда Sony, Samsung, Apple ва бошқа ўнлаб брендлардан ортда қолмоқда. Айниқса, сўнгги вақтларда Россия смартфон бозорида юзага келаётган муаммолар бу фикрни яққол исботламоқда. Бу ердаги бу бренднинг минглаб фойдаланувчилари компания хатти-ҳаракатларидан зарар кўрмоқда.\nAKKet.com нашри суриштирувларига кўра, Huawei компаниясининг Honor 6X (BLN-L21C10) смартфонини расмий дўконлардан харид қилганлар гаджетда гироскоп модулининг хато ишлаши билан боғлиқ муаммоларга дуч келмоқдлар. Натижада, видео томоша қилиш, ўйин ўйнаш ва иловалардан фойдаланида муаммолар юзага келмоқда.\n12 ойлик кафолат гувоҳномасига эга бўлса ҳам, компания бу муаммони ҳал этишга ошиқаётгани йўқ. Huawei вакиллари эса қуруқ гапдан нарига ўта олишмаяпти.\nШу билан бирга, бу қурилманинг 4/64 ГБ талқини сотила бошлагач, унинг NFC модулига эга нисбатан арзон талқини савдо пештахталаридан олиб қўйилди. Бу эса харидорларни қиммат талқинни сотиб олишга мажбур қилади. Ваҳоланки, Huawei расмий сайтида Россия ҳудудида сотиладиган Honor 6X'нинг арзон талқинида яқин масофада туриб тўловларни контактсиз амалга ошириш модули борлиги тўғрисида маълумот берилган.\nРоссиялик фойдаланувчиларнинг фикрича, Huawei қўпол равишда бу ҳудуддаги мижозларини лақиллатмоқда. Боиси, BLN-L21C10 модификациясидаги моделларда техник жиҳатдан носозлик бор ва компания уни операцион тизимдан тузата олмайди. Шу туфайли турли-туман баҳоналар билан мижозларни алдаб келмоқда.\nРоссияликларнинг фикрича, Huawei'ни фақат пул қизиқтиради. Ўзини ҳурмат қилган бренд эса бунақа вазиятда фойдаланувчиларга смартфонни бепул таъмирлаш ёки уни алмаштириш, муаммо учун компенсация таклиф қилган бўлар эди. Улар ундан кўра Xiaomi, Meizu каби брендларни харид қилишни тавсия қилишмоқда.\n#Honor 6X #Huawei


Яна бир бор Ўзбекистон ва АҚШ муносабатлари ҳақида. Яна “ширинкулча ва қамчи сиёсатими”? - Фарғона.Ру ахборот агентлиги\n09:42 msk, 31 Май 2020\nЯна бир бор Ўзбекистон ва АҚШ муносабатлари ҳақида. Яна “ширинкулча ва қамчи сиёсатими”?\n16.03.2008 17:18 msk\nКузатувчилар АҚШ маъмуриятининг Ўзбекистон расмийларига бузилган муносабатларни қайта тиклашга ва яна дўстлашишга қайта-қайта ишора қилаётгани ҳақида бир неча бор қайд этгандилар.\nБу кўп нарсаларда намоён бўлмоқда. Масалан, бутун дунё бўйича демократия ва инсон ҳуқуқлари учун курашувчи мамлакат Ислом Каримовни Андижон фожеаси давомида ортиқча куч қўллагани ҳамда президент сайловлари деб аталмиш “саҳна томошаси” учун танқид қилмай, аксинча, “ижобий характерга эга бўлган маълум силжишлар” ҳақида фикр юритмоқда.\nАҚШ элчихонаси томонидан 13 март куни Тошкентда ўтказилган “Ҳуқуқни қўллаш, инсон ҳуқуқлари ва хавфсизлик” Ўзбекистон-Америка форумида бу шамойил айниқса аниқ намоён бўлди. Форум ишида таклиф этилган ҳуқуқ ҳимоячилари, журналистлар ва пойтахтнинг бошқа ижтимоий фаол шахслари иштирок этдилар.\nАҚШнинг Ўзбекистондаги элчиси Ричард Норланднинг нутқи, Ўзбекистондаги инсон ҳуқуқлари билан боғлиқ вазият 2007 йилда жиддий тарзда ўзгармаганини қайд этиш билан бошланган бўлса ҳам, дипломатиядан йироқ одамлар назарида Ўзбекистонда инсон ҳуқуқлари соҳасида гўёки қандайдир прогресс кузатилаётгани ҳақидаги ғалати ибораларга тўла бўлди.\n- Биз Нодавлат ташкилотларининг фаолияти ҳақидаги шубҳаларимизга қарамай, маълум бир нодавлат ташкилотларининг инсон ҳуқуқларига риоя қилиш ва фуқаровий жамият тузишни мониторингини олиб бориш бўйича ўз ишларини бошлаши мумкинлигини кўриб турибмиз, - деди америкалик элчи. – Маълум бир интернет сайтларини блокировка қилмай қўйилди (қайсилигини жаноб Нортон аниқ айтгани йўқ). Маълум ҳуқуқ ҳимоячилари турмалардан озод қилинди.\nШундан кейин АҚШ вакили ижобий ўзгаришларни кўришни умуман истамаётган танқидчиларга ташланди:\n- Танқидчилар адолатли равишда каттароқ прогресс бўлиши лозимлигига астойидил ишорат қилмоқдалар, аммо улар бошланаётган прогресснинг намоён бўлишини сезмаяптилар.\nМуҳимроғи, улар бундай прогрессга эришиш учун ўзаро ҳамкорликнинг ролини етарли даражада баҳолай олмаётганлар. Шу вақтнинг ўзида, эҳтимол, энг яхши ниятлардан келиб чиққан ҳолда, ташқи сиёсатимизда изоляцияга чақириқлар қулайроқ, аммо ҳуқуқ ҳимоячиларидан ва бу ерда ўтирган бошқа одамлардан уларнинг ташқи дунё билан, шунингдек, ташқи дунёнинг Ўзбекистон билан алоқаларни камайтирмасликни, аксинча кўпайтириш исташини доим эшитиб келамиз.\nУлар менга биз яқиндан бери кузатаётган ўзаро прогресс шундай ўзаро ҳамкорликнинг натижаларидан бири деб айтдилар. Мен ҳам ўзаро чуқур ҳамкорлик жиддийроқ прогрессга олиб келади деб ҳисоблайман.\nШу кунларда, АҚШ давлат департаменти томонидан инсон ҳуқуқлари соҳасида 2007 йил натижалари бўйича ҳисоботда Ўзбекистон расмийлари (Россия расмийларидан фарқлий равишда) бирор марта ҳам коррупциялашган деб аталмаган, президент сайловларининг имитациясига эса Ўзбекистондаги бесоқол-бачавозларнинг оғир аҳволига нисбатан ҳам кўпроқ эътибор берилмаган.\nУшбу учрашувда Ричард Норланд америкаликларнинг Хонабоддаги ҳарбий базадан фойдаланиш эҳтимоли ҳақидаги хабарларга АҚШнинг расмий фаразини ошкор этди.\nГермания-Термиз-Афғонистон, дея аталувчи ҳаво кўприги мавжуд, - дея тушунтира бошлади дипломат. – Генераллар ҳам бу кўприкдан фойдаланиб туришади. Рамс исмли немис генерали НАТОда ишлайди, унинг сиёсий маслаҳатчиси – америкалик. Олдинлари генерал Афғонистонга Термиз орқали борганида, унинг маслаҳатчиси Дубай орқали боришга мажбур эди. У бу ҳаво кўпригидан фойдалана олмасди. Яқинда биз Ўзбекистон билан генерал маслаҳатчисининг ҳам Афғонистонга Термиз орқали бориш имконияти ҳақида гаплашдик. Шунда Ўзбекистон ҳукумати АҚШ учун эмас НАТО учун ишлаётган америкалик фуқаролар ёки ҳарбийлар балки ушбу кўприкдан вақти-вақти билан фойдаланиши мумкинлигини айтди. Бу Афғонистонга бориш учун қулай. Келинг, Афғонистонда бўлаётган воқеаларни унутмайлик. Бу жуда муҳим. Бу ҳам инсон ҳуқуқлари масаласига киради. Бутун дунё ҳамжамияти Карзай ҳукуматини қўллаши, унинг ҳокимиятини мамлакатда кенгайтириш ва шу билан боғлиқ НАТО орқали қилаётган ишларимиз жуда муҳим. Аммо бу ишларда Ўзбекистон ҳарбий роль ўйнайди деган режаларимиз йўқ.\nШундан сўнг элчи иштирокчилардан Ўзбекистонга нисбатан санкцияларни сақланиши борасида шарҳ беришларини сўради. Бу нарса мамлакатнинг изоляциясига олиб келадими ёки инсон ҳуқуқлари соҳасида яхшиланишга олиб келадими?\n- Менимча санкцияларни бекор қилмасдан уларни янада кучайтириш лозим, - деди Ўзбекистон мустақил ҳуқуқ ҳимоячиларининг ташаббускор гуруҳи раиси Сурат Икрамов. – расмийлар унутмоқчи бўлган Андижон фожаси учунгина эмас. Европа Иттифоқи ҳам Андижон фожеасини унутмоқчи ва қонли диктатор ҳокимиятига қуллуқ қилмоқчи. Европа Иттифоқи билан АҚШ биргаликда катта куч бўлиб, расмийларимизни кўп нарсаларни қилишга мажбур қилиши мумкин. Бир неча ҳуқуқ ҳимоячиларини қамоқдан чиқариш билан иш битмайди. Бештасини озод қилган бўлса ўнтасини қамади. Учтасини чиқаришди, бу йилда яна нечтасини қамашлари номаълум. Нега диний эътиқоди учун қамалганларни ва ўнлаб сиёсий маҳбусларни унутадилар? Мен ҳуқуқ ҳимоячиси сифатида бундан ғазабланаман. Ўзбекистон ҳукуматидан барча репрессияларни тўхтатишни талаб қилиш лозим.\n- Инсон ҳуқуқлари билан боғлиқ бўлган вазият яхши бўлмай ёмонлашди. Ўзбекистонга нисбатан санкцияларни янада кучайтириш керак, - дея билдирди “Ҳуқуқни ҳимоя қилиш альянси” вакили Елена Урлаева. – Бугун биз бош прокуратура биноси олидида пикет ўтказдик. Бизга расмийлар томонидан ёлланган лўли аёллар ҳужум қилдилар. Пикет иштирокчиларидан иккитаси касалхонага ётқизилди. Расмийлар шундай ишларни қиладилар.\n- Олдимизда битта дилемма турибди: санкцияларни сақлаб қолмоқ ва диалогни давом этмоқ, - деди “Ўзбекистонда қийноқларнинг олдини олиш бўйича тезкор гуруҳ” вакили Шуҳрат Ғаниев. – Бу саволга бир томонлама жавоб бериб бўлмайди менимча. Тарозининг бир палласига беш-олтида одам қўйилди, иккинчи палласига эса расмийларнинг қандайдир шартлари. Шу билан бирга, бизга диалог учун кичкина бўлса ҳам очилган дарчанинг имкониятини инкор этиб бўлмайди.\nУшбу фикрларни эшитган Ричард Норланд форум иштирокчиларига иккита масала бўйича овоз беришни таклиф этди: санкцияларни сақлаб қолиш ва ҳукумат томонидан маълум бир юмшатишлар эвазига санкцияларни бекор қилиш. “Овоз бериш натижаси мен учун жуда муҳим”, дея ишонтирди элчи. Кўпчилик “ширин кулча ва қамчи сиёсати” учун, яъни расмийлар томонидан инсон ҳуқуқлари соҳасида қандайдир юмшатишлар эвазига санкцияларни ҳам юмшатиш учун овоз бердилар. Кўринишидан, америка элчисини бу натижа мутлақо қаноатлантирди. Шу билан у мунозарани тугатиб йиғилганларни қаҳва ва ширинликлар билан меҳмон қила бошлади.\n“Катта сиёсат мана шундай қилинади”, - деди таклиф этилганлардан бири доно қиёфада.


Ўзбекистонда ўтган бир сутка ичида 476 кишида коронавирус аниқланди. Тўрт бемор вафот этди - Daryo\n10:27, 01.07.2021 18348\nЎзбекистонда ўтган бир сутка ичида 476 кишида коронавирус аниқланди. Тўрт бемор вафот этди\nЎзбекистонда 30 июнь куни 476 кишида коронавирус аниқланиб, мамлакатда COVID-19 расман қайд этилганлар сони 111 153 нафарга етди, деб хабар бермоқда Соғлиқни сақлаш вазирлиги.\n20 нафари Қорақалпоғистон Республикасида,\n16 нафари Қашқадарё вилоятида,\n43 нафари Наманган вилоятида,\n49 нафари Тошкент вилоятида,\n101 нафари Тошкент шаҳрида\nВазирликнинг қайд этишича, сўнгги суткада жами 633 киши — Қорақалпоғистонда 3 нафар, Бухорода 9 нафар, Жиззахда 36 нафар, Қашқадарёда 15 нафар, Наманганда 10 нафар, Самарқандда 92 нафар, Сурхондарёда 27 нафар, Фарғонада 22 нафар, Хоразмда 11 нафар, Тошкент вилоятида 41 нафар, Тошкент шаҳрида 367 нафар бемор тузалиб, касалликдан соғайганлар 107 696 нафарга етди ва соғайиш кўрсаткичи 96 фоизни ташкил этмоқда.\nШунингдек, 4 нафар коронавирусга чалинган бемор вафот этиб, касалликдан вафот этганлар сони 740 нафарни ташкил қилмоқда. Таъкидлаш керакки, Ўзбекистонда бир кунда коронавирус оқибатида тўрт кишининг вафот этиш ҳолати сўнгги бор 2021 йилнинг 17 июнида қайд этилган. Айни пайтда тиббиёт муассасаларида 2717 нафар бемор даволаняпти.\nЭслатиб ўтамиз, 25 июнь куни коронавирус инфекциясини юқтириб олиш билан боғлиқ 546 та янги ҳолат рўйхатга олиниб, кунлик касалланиш бўйича 2021 йилнинг энг юқори кўрсаткичи бўлганди. Мамлакатда кунлик касалланиш ҳолатлари сони яна ортиб бормоқда. Шу сабабли Республика бўйлаб 28 июндан карантин чекловлари кучайтирилади. Тошкент шаҳрига 28 июндан транспорт воситалари киришига ҳамда кўнгилочар ва овқатланиш объектлари фаолиятига чекловлар ўрнатилади.\n07:34, 17.10.2021 88943\n13:25, 28.09.2021 119993\n21:11, 05.10.2021 94156\n22:44 Бугун 895\n22:28 Бугун 3691\n22:13 Бугун 3185\n21:57 Бугун 4653\n17:19, 25.10.2021 80877\n08:14 Бугун 67794\n22:28, 25.10.2021 63458\n16:16, 25.10.2021 57141